Vähän rautalankaa Bitcoinista — Samuli Pahalahti\n8.3.2014 10:45 Samuli Pahalahti\nMiten bitcoinin arvo muodostuu? Miksi arvo heilahtelee niin paljon?\nKuinka arvokas yksi yksikkö on, riippuu kokonaan markkinoista eli kaikkien ihmisten keskimääräisestä arvostuksesta. Arvo on tähän asti heittelehtinyt paljon, koska ihmiset eivät vielä oikein tiedä, mikä tämän täysin uudenlaisen systeemin arvo on nyt ja tulevaisuudessa. Onneksi markkinat ovat kuitenkin vapaat, jonka ansiosta ihmiset voivat ottaa osaa arvonmääritysprosessiin ja pikkuhiljaa yrityksen ja erehdyksen kautta bitcoinin arvo vakautuu soveliaalle tasolle. Bitcoin on edelleen hyvin nuorta teknologiaa, joten arvon heilahtelu ei ole mitenkään ihmeellistä, vaan täysin odotettavissa.\nMikä takaa Bitcoinin uskottavuuden?\nUskottavuutta ei tarvita takaamaan mitään erillistä instituutiota, sillä sen takaa matematiikka: systeemi perustuu vahvalle kryptografialle, joka takaa sen, että julkiseen kirjanpitoon kirjattu arvonsiirto on tapahtunut oikeasti. Kun se on tehty, kenenkään ei tarvitse epäillä sitä väärennetyksi eikä sitä pysty peruuttamaan. Tämä on yksi Bitcoinin suurista eduista, koska se poistaa inhimillisen erehdyksen ja tietoisen huijaamisen mahdollisuuden.\nPerinteinen fiat-valuutta ei voisi mitenkään toimia ilman sen uskottavuutta takaavaa vahvaa organisaatiota eli keskuspankkia – mutta kaikki eivät ole vielä ymmärtäneet, että Bitcoin on ihan eri maata. Se ei tarvitse keskuspankkia, koska matematiikka ja koodi takaavat sen luotettavuuden. Keskuspankki ei antaisi mitään lisäarvoa Bitcoinille tai sen uskottavuudelle, joten se voidaan yksinkertaisesti jättää pois koko systeemistä.\nValuutan valuviat ja kasvukivut\nOn oleellista erottaa valuutan "valuviat" (systeemiin sisäänrakennetut turhat riskit) ja "kasvukivut" (uuden systeemin käyttöönotossa kohdatut ongelmat). Esimerkiksi eurossa on selkeästi monia valuvikoja, jonka takia koko Euroopan talous on joutunut kärsimään. Sen sijaan Bitcoinin tähän mennessä kohtaamat ongelmat ovat olleet pääosin kasvukipuja, eli ihmiset ovat mokailleet enemmän tai vähemmän, mikä on hyvin ymmärrettävää, kun toteutetaan täysin uudenlaista asiaa. Bitcoin-pörssien ongelmat ovat ihan selviä kasvukipuja, ja ne poistuvat vähitellen kun parempia ja luotettavampia pörssejä syntyy ja markkinat löytävät ne, eli ihmiset siirtyvät käyttämään niitä.\nBitcoinin arvon heilahtelu on myös selvä kasvukipu. Bitcoin on edelleen niin nuori, että sen pätevä arvonmääritys on hankalaa, jolloin heilahtelua suuntaan ja toiseen tulee väistämättä tapahtumaan.\nTarvitseeko bitcoinin olla vakaa toimiakseen?\nEi tarvitse. Bitcoinin avulla voidaan siirtää arvoa globaalisti, vaikka sen hinta vaihtelisikin paljon. Tällöin varsinainen arvo määritellään jossain toisessa valuutassa, jolloin ostaja voi hankkia sen verran bitcoineja, siirtää ne myyjälle, joka puolestaan vaihtaa ne samantien haluamaansa valuuttaan. Tällöin bitcoin toimii näppärästi vaihdon välineenä. Sen ei ole mikään pakko säilyttää arvoaan samalla.\nSuuresti arvostamani riskifilosofi Nassim Nicholas Taleb on kirjoittanut siitä, miten huonosti ihmiset kykenevät arvioimaan maailmaa muuttavien tapahtumien todennäköisyyksiä. Riskit ovat kuitenkin usein ikään kuin sisäänleivottuja erilaisiin systeemeihin, jolloin niiden mahdollisuuksia voidaan arvioida tarkastelemalla systeemin ominaisuuksia.\nTalebin mukaan esimerkiksi kaikenlainen keskittäminen johtaa usein ongelmiin. Vaikka keskittäminen tuokin näennäisesti tehokkuutta lisää, se myös altistaa koko systeemin suuremmille ongelmille, kun jotain epätodennäköistä tapahtuu. Kun kaikki munat on laitettu samaan koriin, ne kaikki menevät helposti rikki. Bitcoinissa tämä riski on otettu huomioon siten, että koko kirjanpitotietokanta on julkinen (keskittäminen altistaa inhimillisille virheille ja korruptiolle) ja systeemin lähdekoodi on avointa, jolloin kuka tahansa voi ottaa osaa sen parantamiseen (eikä vaikutusmahdollisuuksia ole annettu ainoastaan ennaltamäärätylle eliitille).\nKirjassaan Antifragile Taleb kuvaa antihauraita systeemeitä: ne ovat sellaisia, jotka vahvistuvat epävakaissa olosuhteissa. Hauras menee helposti rikki, kestävä ei ole moksiskaan mistään, mutta antihauras on sellainen, joka erinäisten palautemekanismien kautta onnistuu tekemään itse itsestään paremman ongelmien kohtaamisen jälkeen. Tällaisesta antifragilistisesta näkökulmasta katsottuna rahamaailma ei ole erityisen hyvällä mallilla tällä hetkellä: talouskriisissä ongelmiin joutuneet pankit pelastettiin ja niiden annettiin jatkaa ongelmiin johtanutta käytöstään melkein kuin mitään ei olisi tapahtunutkaan. Tämä tietenkin tarkoittaa sitä, että lähitulevaisuudessa voidaan kohdata taas uusi kriisi. Bitcoinin suhteen kriisit, kuten vaikkapa Mt. Goxin ongelmat, aiheuttavat puolestaan kaikille käyttäjille pakottavan tarpeen parantaa systeemiä. Kun ei ole mitään keskuspankkia tai valtiota, jonka puoleen kääntyä, ei ole muuta vaihtoehtoa kuin käydä itse hommiin ja tehdä systeemistä parempi.\nOlen omissa blogikirjoituksissani usein korostanut kannustimien tärkeyttä systeemien toimivuudelle, ja se kietoutuu antifragilistiseen näkökulmaan oikein mukavasti. Kun bitcoinpörssiongelmissa rahojaan menettäneet yksilöt eivät voi ruinata valtiota palauttamaan menetyksiä, syntyy erittäin kova kannustin pitää tulevaisuudessa parempi huoli omista rahoista. Kysyntä luotettaville pörsseille kasvaa ja pienetkin ongelmat voivat johtaa pörssin asiakaskatoon. Tällaisten systeemiin sisäänrakennettujen palautemekanismien kautta kokonaisuus tulee vähitellen yhä paremmaksi.\nMonien teknologioiden arvo riippuu siitä, kuinka moni käyttää niitä. Puhelimella ei tee mitään, jos ei ole ketään, kelle soittaa. Luottokortilla ei tee mitään, jos mikään kauppa ei hyväksy sitä. Vaikka tavalliset ihmiset eivät yleensä välitä aiheesta tuon taivaallista, verkostovaikutus on kuitenkin merkittävä yhteiskunnallinen ongelma: miten saadaan uudelle innovaatiolle niin paljon käyttäjiä, että se on oikeasti arvokas? Moni teknologia voisi helpottaa ihmisten elämää, mutta kukaan ei jaksa olla ensimmäisten joukossa ottamassa niitä käyttöön, koska niillä ei vielä tee mitään siinä vaiheessa. Niistä seuraa kaikkea kivaa vasta sitten, kun käyttäjien lukumäärä ylittää tietyn pisteen.\nBitcoin on ratkaissut tämän asian varsin nerokkaasti. Alussa yhden bitcoinin hinta on luonnollisesti erittäin alhainen. Niitä siis voi saada haltuunsa pienillä kustannuksilla, ja tietenkin sitä enemmän, mitä aiemmin lähtee hommaan mukaan. Bitcoinien määrä on kuitenkin rajattu, jolloin käyttäjien lisääntyessä yhden bitcoinin arvo kasvaa. Tämä tarkoittaa sitä, että ne, jotka ovat lähteneet mukaan ajoissa, voivat rikastua. Tämä antaa erinomaisen kannustimen, joka ratkaisee verkostovaikutusongelman. Vaikka bitcoin ei ole niin laajassa käytössä, että siitä olisi merkittävää hyötyä valuuttana, sitä kannattaa kuitenkin hankkia, koska sen arvon voi odottaa kasvavan merkittävästi.\nSiksi jopa ahneet kusipäät, joita ei yleensä kiinnosta tehdä yhtään mitään maailmanparantamisen eteen, voidaan valjastaa tekemään aktiivisesti työtä bitcoinin leviämisen eteen. Tällainen systeemiin sisäänrakennettu, voimakas kannustinjärjestelmä on yksi bitcoinin merkittävistä ominaisuuksista. Se takaa, että homma ei jää pienen piirin näpertelyksi, vaan kyseessä on teknologia, joka voi ihan oikeasti muuttaa maailmaa.\nMitä bitcoinilla sitten tekee? Se alentaa globaalin kaupankäynnin transaktiokustannuksia. Se tekee valuutansiirrolle saman, mitä sähköposti teki kommunikaatiolle verrattuna tavalliseen kirjepostiin. Helpompi ja nopeampi kaupankäynti tarkoittaa kaikille maailman ihmisille uusia mahdollisuuksia vaurastua.\nOnko bitcoin pyramidihuijaus?\nEi tietenkään. Bitcoin on avoin kirjanpitojärjestelmä. Jos se olisi jotenkin huijaus, taustalla pitäisi olla aikamoinen supernero, joka on onnistunut huijaamaan kaikkia niitä ihmisiä (varmaan ainakin tuhansia), jotka ovat tarkastelleet bitcoinin koodia ja todenneet sen päteväksi.\nSe on sitten ihan eri asia, kuinka paljon arvoa ihmiset antavat yhdelle arvoyksikölle, joka tähän kirjanpitojärjestelmään on kirjattu. On ihan mahdollista, että ihmiset ovat arvioineet arvon väärin ja nykyhetken hinta on aivan liian korkea ja se tulee romahtamaan paljon alemmas. Mutta tätäkään ei voi oikein sanoa huijaukseksi, sillä hinta muodostuu puhtaasti vapailla markkinoilla monien ihmisten keskimääräisen arvostuksen perusteella.\nJa tietenkin täytyy muistaa, että systeemiin sisäänrakennettu kannustinjärjestelmä sen käyttöönottamiseksi, eli mahdollisuus rikastua, on siis ihan tietoisesti mukaan leivottu ominaisuus eikä mikään vika tai ongelma. Monet syyttävät Bitcoinia pyramidihuijaukseksi sen takia, koska ajoissa mukaan lähteneet voivat rikastua – mutta eivät ymmärrä, että se on ratkaisu verkostovaikutusongelmaan eikä siinä huijata ketään. Myöhemmin mukaan tulevat eivät menetä mitään, vaan hyötyvät bitcoinien käytöstä, kun joskus tulevaisuudessa globaalin kaupankäynnin transaktiokustannukset laskevat Bitcoinin ansiosta.\nJos joku väittää Bitcoinia pyramidihuijaukseksi, pyydänkin häntä osoittamaan täsmällisesti sen pisteen, missä huijaus tapahtuu.\nParempaa virtuaalivaluuttaa on äärimmäisen hankala luoda\nTimo Rothovius on selvästikin hieman pettynyt Bitcoiniin ja muihin tähän mennessä ilmestyneisiin virtuaalivaluuttoihin ja kaipaa parempaa vaihtoehtoa. Sellaista ei ole kuitenkaan ihan heti tulossa.\nTarkastellaanpa maailmaamullistavan virtuaalivaluutan luomisen keskeisiä vaiheita:\ntarvitaan ideatasolla toimiva malli\nideamalli täytyy saada toteutettua teknisesti hyvin luotettavalla tavalla\nluotu valuutta täytyy saada levitettyä ihmisten käyttöön, eli verkostovaikutusongelma täytyy ratkaista\nKaikki nämä vaiheet ovat suurimmalle osalle ihmisistä täysin mahdottomia keksiä ja toteuttaa. Satoshi Nakamoton kaltaisia neroja ei löydy ihan joka nurkan takaa, jotka pystyvät kehittämään toimivan mallin, koodaamaan siitä toimivan version ja sisäänrakentamaan siihen kannustimet, jonka ansiosta ihmiset alkavat oikeasti käyttämään sitä.\nPuskista on helppo huudella, että "tehkää parempi", mutta jos nyt ihan realistisesti asiaa tarkastellaan, niin Bitcoin on aikalailla niin hyvä kuin vain on mitenkään mahdollista.\nSe ei taida olla tiedossa, kuinka kauan Satoshi pohdiskeli asiaa, mutta varmasti siihen on mennyt vuosia. Idean kehittely toimivaksi koodiksi oli viisi vuotta sitten sillä tasolla, että se voitiin käynnistää. Vielä voi kestää hyvinkin toiset viisi vuotta, että Bitcoin alkaa olla sillä tasolla, että se oikeasti lunastaa lupauksensa globaalin kaupankäynnin mullistamisesta.\nJos siis joku haluaa paremman virtuaalivaluutan, kehotan aloittamaan kehitystyön samantien. Se vaatii luovuutta, kovaa duunia ja varmaan ainakin 10-15 vuotta aikaa.\nMikko Saarinen 8.3.2014 11:23\nBitcoin on aika tyypillinen pyramidihuijaus. Siinä pelin suunnittelijat ja käynnistäjät rikastuivat luomalla käynnistysvaiheessa itselleen valtavat määrät bitcoineja.\nNuo bitcoinit olisivat kuitenkin arvottomia, jollei jotkut pyramidin pohjalla ostaisi näitä feikkirahoja oikealla rahalla.\nEsim. pelin suunnitellut mies omistaa n. 5% kaikista bitcoineista ja hänen toverinsa todennäköisesti myös saman verran.\nPieni vinkki. Jos aikoo lähteä mukaan tähän bitcoin-pyramidihuijaukseen, niin kannattaa perustaa oma bitcoin. Se on PALJON tuottavampaa.\nJeremias Kangas 8.3.2014 11:40\n"Pieni vinkki. Jos aikoo lähteä mukaan tähän bitcoin-pyramidihuijaukseen, niin kannattaa perustaa oma bitcoin. Se on PALJON tuottavampaa."\nNo hyvä, koska oman kryptovaluutan perustaminen on erittäin helppoa: on palveluja, jotka tekevät sinulle oman valuuttasi haluamallasi inflaatio -yms parametreilla, pientä korvausta vastaan toki. Esim. http://coingen.io/ on tällainen.\nKäytännössä bitcoinilla on kuitenkin hallussaan n. 90% kryptovaluuttojen markkinakatosta, vaikka uusia kryptovaluuttoja syntyy tätä nykyä varmaan kymmeniä päivässä. Omaa valuuttaa pitää myös markkinoida ja sen päälle pitää osata rakentaa infrastruktuuria, jotta sitä pystyy käyttämään.\nMikko Saarinen 8.3.2014 12:26\nBitcoin on ensimmäisen sukupolven bittiraha ja sen parhaat päivät alkavat olla ohi. Kattavaa bittirahaa ei tule, ennenkuin valtioden tasolla päästään yhteisymmärrykseen sellaisen luomisesta ja valvonnasta. Tarvetta bittirahalle olisi, mutta se ei saa perustua pyramidhuijaukseen.\nSamuli Pahalahti 8.3.2014 12:39\nEt sitten tainnut edes lukea koko kirjoitusta? Piti vaan heittää kommentti heti kun näit sanan "bitcoin"?\nMikko Saarinen 8.3.2014 16:55\nMielestäni kuluttajia pitää varoittaa pyramidihuijauksista. Jos he varoituksista huolimatta lähtevät huijauksiin mukaan, niin se on heidän oma murheensa. Kaikki kun ei varoituksista piittaa. Eiväthän kaikki Wincapitaan osallistuneet vieläkään myönnä tulleensa huijatuiksi.\nSamuli Pahalahti 8.3.2014 16:59 Vastaus kommenttiin #9\nKirjoitin: "Jos joku väittää Bitcoinia pyramidihuijaukseksi, pyydänkin häntä osoittamaan täsmällisesti sen pisteen, missä huijaus tapahtuu."\nJoten tee näin tai STFU.\nAki Häkkilä 8.3.2014 18:05 Vastaus kommenttiin #11\n"Ponzi-huijaus on pyramidipelin muoto, jossa joku keksii kuvitellun tai olemassa olevan sijoituskohteen, johon hän kerää rahaa markkinoimalla uskottavasti ideaa muille. Sijoituskohde voi olla mitä tahansa: kaivos, öljyesiintymä, kaukainen lomakohde, arvopapereita pörssissä, kultavaranto jne. Kohteen tärkein ominaisuus on se, ettei sen todellista arvoa tai olemassaoloa voida aivan varmasti tarkistaa. Kohteen todellinen arvo on vain murto-osa väitetystä tai sitten kohde on keksitty eikä sitä ole edes olemassa."\nHenrik Heino 8.3.2014 18:37 Vastaus kommenttiin #12\nPonzissahan olennaista on luvattu korko, joka sitten maksetaan uusien jäsenten "sijoituksista". Onko joku luvannut sinulle korkoa Bitcoinista?\nEi ole, koska Bitcoin ei ole Ponzi-huijaus. Bitcoin on työkalu. Se on nopea ja edullinen maksujärjestelmä, joka on pankkien ja valtaapitävien rahastuksen ja kontrollin ulottumattomissa.\nBitcoinien arvon säilyttämiseksi niitä on olemassa maksimimäärä, joten siksi niitä ei valitettavasti riitä kaikille. Tämä tosiasia ja Bitcoinin suosio tekevät yhdessä sen, että kun käyttäjäkunta kasvaa, niin arvo nousee.\nMikko Saarinen 8.3.2014 19:01 Vastaus kommenttiin #13\nBitcoin-ponzissa huijaus perustuukin valuutan määrän rajoittamiseen, jolloin vaihdon lisääntyessä bitcoinin arvo automaattisesti nousee. Tämä takaa pyramidin huipulla oleville, eli niille jotka saivat bitcoininsa ilmaiseksi tai lähes ilmaiseksi, huikeat voitot.\nBitcoin on siinä mielessä ovela huijaus, että siitä ei voi jäädä kiinni.\nSamuli Pahalahti 8.3.2014 19:24 Vastaus kommenttiin #14\n"Bitcoin-ponzissa huijaus perustuukin valuutan määrän rajoittamiseen, jolloin vaihdon lisääntyessä bitcoinin arvo automaattisesti nousee."\nTämäkään ei ole mikään huijaus, koska se on kaikkien tiedossa etukäteen.\nRajallisten resurssien ominaisuus on se, että niiden hinta nousee, jos kysyntä kasvaa. Tämä on täysin normaali ilmiö markkinataloudessa eikä sillä ole mitään tekemistä ponzi-huijausten kanssa.\nHenrik Heino 8.3.2014 19:40 Vastaus kommenttiin #14\n"huijaus perustuukin valuutan määrän rajoittamiseen, jolloin vaihdon lisääntyessä bitcoinin arvo automaattisesti nousee"\nHyvä on, sait minut lopulta vakuuttuneeksi Bitcoinin haitoista tällä viiltävällä argumentillasi. Vaihdankin heti takasin euroihin, niiden jumalallisten ominaisuuksien vuoksi. Kun tulevaisuudessa makuutan rahojani pankissa, niiden arvo putoaa ja niiden absoluuttinen määrä vähenee kaikenlaisten kuukausimaksujen yms. vuoksi. Miksi en ole aiemmin tajunnut wanhan järjestelmän loistavuutta? Kiitos kun avasit silmäni, oi fiat-veljeni!\nEi mutta jos ihan tosissaan ollaan, niin onko suurempaa huijausta kuin arvoa menettävä rahajärjestelmä, joka saa käyttäjänsä puolustamaan tätä arvon menettämistä? :D\nAki Häkkilä 8.3.2014 21:04 Vastaus kommenttiin #13\nPonzissa olennaista on odotettu tuotto, bitcoinin tapauksessa arvonnousu, sinäkin lupaat arvonnousua.\nSamuli Pahalahti 8.3.2014 19:19 Vastaus kommenttiin #12\n"Kohteen tärkein ominaisuus on se, ettei sen todellista arvoa tai olemassaoloa voida aivan varmasti tarkistaa. Kohteen todellinen arvo on vain murto-osa väitetystä tai sitten kohde on keksitty eikä sitä ole edes olemassa."\nBitcoinin olemassaolo voidaan tarkastaa hyvin helposti, koska se on avointa lähdekoodia.\nBitcoinin arvo määräytyy täysin vapailla markkinoilla (eli millään taholla ei ole valtaa säännellä sitä), useissa eri pörsseissä sekä yksityiskäyttäjien keskinäisessä vaihdossa ympäri maailmaa. Siinä ei ole oikein kovin paljon tilaa salaliittomaisesti järjestetylle kurssimanipulaatiolle.\nAki Häkkilä 8.3.2014 20:32 Vastaus kommenttiin #15\nLähes poikkeuksetta bitcoinin hankkijoiden perustelu on hankkia bitcoineja, koska niiden arvo nousee, koska määrä on rajattu. Suurelta osin siis spekulointi ajaa hankkimaan bitcoineja. Bitcoinin arvo perustuu odotukseen, että peliin liittyy myöhemmin lisää ihmisiä, jotka ovat valmiita maksamaan vielä enemmän. Voidaan tietysti väitellä maailman loppuun siitä, mitä tarkoittaa että bitcoin on olemassa. Ellet ole bitcoin-fundamentalisti, ymmärtänet, että jos kysyntä lakkaa, lakkaa bitcoin monessa mielessä olemasta.\nEi bitcoin maksujärjestelmänäkään ole kovin tehokas. Maailmanlaajuisesti 7 transaktiota sekunnissa, Paypalillakin on 46, VISAlla 2000. Bitcoinin teknologia rajaa transaktiomäärää eikä esimerkiksi rautakapasiteetti.\nHenrik Heino 8.3.2014 21:56 Vastaus kommenttiin #19\nToki olisit voinut myös kertoa sen puolen totuudesta, että tuo raja on käytössä vain väliaikaisesti, ainakin tämän sivun mukaan: https://en.bitcoin.it/wiki/Scalability#Current_bot...\nAki Häkkilä 8.3.2014 23:37 Vastaus kommenttiin #21\nBitcoinin koko idea perustuu sille, että koko transaktiohistoria on kaikkien tiedossa. Se tarkoittaa sitä, että jokaisen bitcoineja siirtävän on lähes reaaliajassa tiedettävä, jos/kun jossain päin maailmaa tapahtuu siirto.\nHistoriatieto turpoaa noin gigan kuukaudessa, tällä hetkellä täytyy mukaan päästäkseen ladata 15 gigaa historiadataa.\nOn helppo kirjoittaa, että "tulevaisuudessa" tämä rajoitus "poistuu".\nJarkko S. Hakala 8.3.2014 14:03\nKuvaamasi ei ole pyramidihuijaus.\nHuijaus olisi kyseessä jos pelin aloittaja olisi luvannut tuhota luomansa 5% mutta tekisi niillä transaktioita. Mutta tämän huijauksen mahdollisuus on Bitcoinin arvossa luonnollisesti mukana - ollen yleistä tietoa - siihen ajanhetkeen saakka että tuo 5% on todistettavasti tuhottu.\nIlmanmuuta Satoshi pystyisi toimimaan äärimmäisenä markkinahäirikkönä, joku ehkä osaisi osoittaa vastaavan kokoluokan voiman fiat-maailmasta. Ja todennäköisesti sitä sekä suurempia voimia on käytetty ja usein. Tuo voima on kuitenkin paljon pienempi kuin yhdenkään autonomisen keskuspankin voima.\nAlex Ekroth 8.3.2014 20:05\nVoi voi olet ehkä yksinkertaisun ja aivopestyin henkilö kenen kommentteja tänään olen lukenut... Väitöksesi "huijauksesta" ovat pohjattomia sillä KAIKKI on Bitcoinissa avointa jos se olisi huijaus olisi siinä jotain hyvin salaista, voit itse mennä lukemaan koodia jos vain ymmärtäisit jotain siitä. Et taida täysin käsittää mikä Pyramidihuijaus on. Ja jos minä olisin keksinyt bitcoinin niin olisin uskonut sen menestykseen ja sentakia olisin itsekin louhinut suuret summat alussa, sitäpaitsi kuka tahansa joka aloittaa uuden virtuaalivaluutan louhimisen tulee saamaan niitä idioottimaisen helposti ja nopeasti. Jos vaikka lukisit vähän fiiatista ja sitte virtuaalivaluutoista niin SAATTAISIT ymmärtää idean tämän takana. Yksi ideoista on halvat tilisiirrot, näin esimerkkinä. Toivottavasti joku saa sinulle vähän järkeä syötettyä joku päivä :) ja lue koko tämä artikkeli, et tainnut tehdä sitä\n(viittaan tähän mikkoon)\nOlli Saarinen 8.3.2014 12:55\nKirjoittaja toteaa: "Tällöin varsinainen arvo määritellään jossain toisessa valuutassa, jolloin ostaja voi hankkia sen verran bitcoineja, siirtää ne myyjälle, joka puolestaan vaihtaa ne samantien haluamaansa valuuttaan."\nToisin sanoen bitcoin ei ole valuutta, kun arvon määrittämiseksi ja ylläpitämiseksi tarvitaan valuuttaa. Bitcoin ei myöskään kovin paljoa yksinkertaista maksamista kun molemmissa päässä tehdään maksun lisäksi valuutanvaihto ellei tahdo kantaa bitcoinin omistamisen riskiä.\nBitcoinia voi pitää korkeintaan kätevänä kukkarona, millä voi välttää korttiyhtiöiden ahneet katteet ja viranomaisten valvovan silmän mutta sijoituskohteeksi en sitä suosittele sillä järjestelmän ylläpitämiseen riittää motiivia vain niin pitkään kuin uutta rahaa on louhittavissa.\nSen sijaan on syytä kiinnittää huomio korttimaksamisen kustannuksiin. Nämähän maksatetaan pääosin kortin hyväksyvillä kauppiailla ja menevät sitten väkisinkin tuotteiden hintoihin. Korttiyhtiöt toimivat oligopolistisesti ja niiden palveluille tai palvelujen ehdoille tarvittaneen kohennusta. Suomessa pankkisiirto ja pankkikortilla maksaminen on ollut edistyksellistä mutta jäänyt kansainvälisten korttiyhtiöiden kalliiden palvelujen jalkoihin. Korteissa oleva luotto-ominaisuus koukuttaa lisäksi kuluttajia turhiin maksukuluihin mitkä ovat lopulta pois kulutuksesta. Luottokulut menevät pankeille, siksi ne kortteja kannattavatkin.\nJarkko S. Hakala 8.3.2014 14:19\n"Toisin sanoen bitcoin ei ole valuutta, kun arvon määrittämiseksi ja ylläpitämiseksi tarvitaan valuuttaa"\nMarkka oli joskus sidottu useisiin valuuttoihin. Kiinan renmimbi on sellaisesta nykyesimerkki.\nMuunnolla on varmasti merkitystä pitkään esim. korkean jalostusasteen tuotteiden valmistajalle, kunnes materiaalitoimittajista suuri osa ottaa vastaan bitcoinia. Ensimmäisten joukossa palveluiden ja luonnontuotteiden kauppiaat pääsevät irti fiat-arvotuksesta ja aika moni taitaa ajatusmalliltaan jo ollakin. "Ei ole valuutta" ei ole totuus vaan henkilökohtainen mielipide kyseisellä hetkellä.\nJarkko S. Hakala 8.3.2014 14:22\nHm, kai N-Liiton ruplakin oli valuutta? Vaikkei sillä saanut ostettua uutta Mersua, lomaosaketta Ibizalta, tuskin konjakkiakaan.\nSamuli Pahalahti 8.3.2014 16:58\nBitcoin on siis pohjimmiltaan pelkkä kirjanpitojärjestelmä. Se, käytetäänkö sitä valuuttana, on ihmisten oma valinta. Teknisiltä ominaisuuksiltaan se antaa erinomaiset mahdollisuudet valuuttakäyttöön, joten on erittäin todennäköistä, että se siirtyy aikaa myöhten yhä enemmän "tavallisen" valuutan kaltaiseksi.\nItse näen "toimii vaihdon välineenä" -ominaisuuden oleellisempana kuin "säilyttää arvonsa". Tällä hetkellä bitcoin toimii jo melko hyvin vaihdon välineenä, ja jatkuvasti yhä paremmin, kun infrastruktuuri sen ympärille alkaa kehittymään luotettavammaksi ja helppokäyttöisemmäksi. Sitten jossain vaiheessa, kun käyttäjiä alkaa olla tarpeeksi paljon, arvo ei enää heilahtele kovin helposti ja Bitcoinia voidaan kutsua kunnon valuutaksi.\nJani Jansson 8.3.2014 22:57\nBitcoinia voi verrata vaikkapa uniikkiin taideteokseen. Jos sen haluaa moni ostaa, sen hinta nousee. Mitään "todellista arvoa" ei ole olemassa.\nPasi Pulkkinen 4.6.2014 23:00\nEiköhän tuo kerro kaiken siitä onko BitCoin muuta kuin huijaus tai ainakin floppi rahana.\nraha ei tuota mitään se on vain maksuväline joten...


Tuulitunnelin Maisa Torppa ja Niko Saarinen: Hölmön maine ei pelota - Viihde - Ilta-Sanomat\nSubin uudessa viihteellisessä ajankohtaisohjelmassa vakiopanelisteina toimivat Maisa Torppa ja Niko Saarinen eivät pelkää hölmön mainetta.\nSubilla alkaa huhtikuun 7. päivä uusi viihteellinen ajankohtaisohjelma Tuulitunneli, jossa tosi-tv:stä tutut persoonat pureutuvat Aki Linnanahteen vetämässä paneelissa päivänpolttaviin aiheisiin tyyliin Uutisvuoto kohtaa Viidakon tähtöset.\n– Minun roolini on hieman kuin tarkkailuluokan opettajalla tai isoveljellä, Linnanahde nauraa räiskyviin panelisteihinsa viitaten.\nAki Linnanahde (keskellä) ja Tuulitunnelin vakipanelistist Maisa Torppa ja Niko Saarinen ovat valmiita viihdyttämään. Kuva: Tuomas Marttila\nTelevision peliohjelmista ja muun muassa Viidakon tähtösistä tuttu Maisa Torppa on toinen paneelin vakijäsenistä ja kisaa vaihtuvine joukkuetovereineen toista vakipanelistia, Big Brotherista tunnetuksi tullutta Niko Saarista, ja hänen joukkuettaan vastaan. Ohjelmassa on luvassa paitsi räväkkää keskustelua ajankohtaisista aiheista myös esimerkiksi sananselitysosioita.\n– Innostuin heti, kun minua pyydettiin tähän mukaan. Tämä on ihan mua varten: rakastan kilpailua ja äänessä olemista, Torppa sanoo.\nOmiksi vahvuuksikseen ajankohtaisaiheista kiinteistövälittäjänä ja mallina työskentelevä Torppa listaa politiikkaan ja historiaan liittyvät asiat, urheilu puolestaan lukeutuu heikkouksiin. Räväkkää naista ei pelota edes naurunalaiseksi joutuminen, vaan hän odottaa innolla ensi viikolla alkavia ohjelman kuvauksia.\n– Itseironiaa ja huumoria löytyy, joten se, että ohjelman nimi on Tuulitunneli, on vain piste i:n päälle.\nSamoilla linjoilla on Niko Saarinenkin.\n– En edes tiennyt, mitä tuulitunneli tarkoittaa, Saarinen nauraa.\nNiko Saarinen ja Maisa Torppa pistävät itsensä täysillä peliin uudessa Tuulitunnelissa. Kuva: Tuomas Marttila\n– Ilman itseironiaa ei voi olla julkisuudessa. Toisekseen tv:ssä ihmiset näkevät tv-persoona Nikon, eivät koti-Nikoa, joten mikään palaute ei pelota tai jännitä. Ja sitä paitsi, niin kauan kuin palautetta tulee, tekee jotain oikein, herättää ainakin keskustelua!\nJuonto- ja korumyyjän töitä tekevä Saarinen on nähty Torpan tavoin myös Viidakon tähtösissä. Saarinen myöntää luulleensa pitkään, että Tuulitunnelissa kyseessä on piilokamera ja että heitä vain jallitetaan: miten hänestä muka voisi olla muun muassa politiikkaa käsittelevään ajankohtaisohjelmaan. Kun totuus lopulta valkeni hänelle, hän innostui saman tien.\n– Huomasin, että minusta todella on puhumaan vaikkapa politiikasta, ihan mahtavaa! Puhuminen onkin minun vahvuuteni, sillä selviää tilanteesta kuin tilanteesta. Lisäksi uskon, että olen sellainen hiljainen yllättäjä: olen oikeasti aika fiksu.\nTorpan ja Saarisen joukkueissa kisaavat vuorotellen malli ja dj Suvi Pitkänen (Viidakon tähtöset, Aurinkorannan tähtöset), tulkki ja malli Sahra Ali (Suomen huippumalli haussa, Martina ja hengenpelastajat), peliohjelmien juontajakonkari ja bloggari Johanna Pulkkinen (Big Brother, Viidakon tähtöset, Aurinkorannan tähtöset), fitness-urheilija Elina Tervo (Martina ja hengenpelastajat, Miss Helsinki 2011) ja juontaja, malli ja bloggaaja Marianne Kallio (Big Brother, Viidakon tähtöset)\nAki Linnanahde (keskellä) kaitsee villiä panelistijoukkoa, johon kuuluu vakipanelistien Maisa Torpan ja Niko Saarisen lisäksi vaihtuvat panelistit vasemmalta lukien Marianne Kallio, Elina Tervo, Johanna Pulkkinen ja Sahra Ali. Viides vaihtuva panelisti on Suvi Pitkänen. Kuva: Tuomas Marttila


Uusi Rakentaminen » Kattohuoneisto » Pilar\n86m2 3 2 Yhteisö Yhteisö\nYksityinen asuinalue kävelymatkan pässä Mil Palmerasista . Se koostuu yhteensä 3 korttelista. joissa on 2 ja 3 makuuhuoneen huoneistoja, jotka on jaettu 6 kerrokseen.\nTyyli on moderni ja se on rakennettu lyömättömillä ominaisuuksilla. Tilavat terassit yhdessä täydellisen suuntautumisen kanssa luovat upeat näkymät Välimerelle.\nTaloyhtiössä on iso uima-allas ja puutarha, lasten alue ja maanalainen pysäköinti autoille varastotilojen kanssa.\nTämä asunto sijaitsee muutaman metrin päässä rannasta sekä päivittäiset palvelut, kuten supermarket, pankki, ravintolat, apteekki jne ovat lähellä.\nIlmastoinnin esiasennus kohteissa\nPorealtaat ja suihkut\nYksityinen parkkipaikka ja varastoltila maanalaisessa autotallissa alkaen 8 000,00 € + alv\nPunta: 470.388 GBP\nVenäjän rupla: 47.530.340 RUB\nSveitsin frangi: 600.875 CHF\nKiinan yuan: 4.228.235 CNY\nDollari: 656.535 USD\nRuotsin kruunu: 5.604.775 SEK\nNorjan kruunu: 5.608.515 NOK


Pikainen pyörähdys I Love me -messuilla - Seven Seas\nPikainen pyörähdys I Love me -messuilla\nPyörähdin eilen nopeasti I Love Me -messuilla alias Muoti- ja kauneusmessut. En vieläkään osaa niitä oikein muina messuina sanoa. Olenko ainoa kenelle tuo uusi (jo jonkin aikaa käytössä ollut) nimi vähän vaikeasti iskostuu? Joka tapauksessa, yritin päivätöistä ennättää klo 16:00 Professional Beauty -ammattilaispuolella alkavaan "Turvallista kosmetiikkaa" -luentoon, kunnes vartin myöhässä saavuttuani kuulin että se olisi peruttu kokonaan. Harmitti hetkellisesti, sillä olisin todella halunnut kuulla luennon, edes loput siitä.\nNo, vielä oli muutama missio messuilla edessä - kello 17:30 alkoi Kauneus & Terveys -lavalla "Luonnonkosmetiikan hyödyt ihonhoidossa" -luento jonka piti Kemikaalicocktail-blogia pitävä Noora Shingler. Lavalla nähtiin myös Madaran perustajajäsen Lotte Tisenkopfa, koska eilen julkaistiin Madaran uusi DD-voide by Noora. DD-voiteessa (Daily Defence) on pihlajanmarjaa, ja tuntui kyllä ihanan täyteläiseltä ja ravitsevalta kun käsiini sitä kokeilin. Tätä uutta tuotetta juhlittiin myös The Natural Goods Companyn -osastolla, jossa oli tarjolla italialaista alkoholitonta luomu skumppaa sekä helsinkiläisen raakasuklaatehtaan Goodion suklaata, jossa oli myös teemaan kuuluvasti pihlajanmarjaa. Oli tosi hyvää, molemmat!\nMoroccanoilin osasto oli yksi upeimmista ehkä. Todella näyttävä! Ja pöhinää osastolla riitti. Heidän messukassinsa taisi olla myös yksi messujen suosituimmista. Sitä näki kaikkialla :)\nKultajousen osaston löysi hyvin, koska heidän Princess -korusarjan kasvoja esiintyvän Viivi Pumpasen upea kuva oli suurennuttu huikean kokoiseksi messuseinäksi. Kävin moikkaamassa Viiviä ja vaihdettiin kuulumiset. Lisäksi luulen että tänään yksi kymmenvuotias tyttönen tulee aika onnelliseksi kun vien hänelle Viiviltä terveiset :) Ihana Viivi!\nLaveran osastolla kävin myös moikkaamassa tuttuja. Tutustuin syksyllä muutaman projektini kautta tarkemmin Laveraa maahantuovan yrityksen kanssa, ja oli mukava käydä morjestamassa heitä. Enkä malta myöskään odottaa marraskuuta, että pääsen demoamaan heidän uutuus meikkituotteitaan. Hetki pitää kuitenkin vielä odottaa :)\nFlow kosmetiikan-osasto sijaitsi aivan Laveran vieressä. Käytän itse parhaillaan Flown kasvojenpesu saippuaa. Suomalainen merkki, ja ainakin saippua toimii todella kivasti!\nRemingtonin -osastolle jäinkin sitten vähän pidemmäksi aikaa, kun siellä tehtiin kampaus demoja kihartimien avulla. Kuvissa Meikkaaja-kampaaja Mariela Sarkima työssään. Myös Outi Broux teki kampauksia, ja sanoi taikasanan yhdestä kihartimesta jolla saa aikaan suurempia kiharoita, ja tässä kohtaa ostolakkoni katkesi (itku...). Ostin siis 35 euron arvoisen kihartimen, ja ihan kohta pääsen testaamankin sitä. Laitan kuvia uutuudesta tänne blogiini myöhemmin :)\nAlla kuvassa Marjoja ja maskaraa -kirjan kirjoittaja Noora Shingler, jonka kirjan ilmestymistä pokkarina juhlittiin eilen myös Madara by Noora -tuotteen rinnalla. Onko tuttu kirja kenellekään teistä? Lämpimästi suosittelen. Alemmissa kuvissa tosiaan Madaran perustajajäsen Lotte Tisenkopfa, sekä yleistä fiilistä vielä messuilta.\nLyhyenä yhteenvetona messuilta: Osittain messut ovat menneet kyllä ihan pelkäksi markkinahulinaksi. Osa mukana olevista yrityksistä ei valitettavasti ollut panostanut standeihin juurikaan, ja sellaiset aina valitettavasti pomppaavat negatiivisesti silmään. Osa osastoista oli taas upeita ja näyttäviä, niinkuin mielestäni messuilla pitääkin. Ajan kanssa olisin varmasti saanut enemmän irti, nythän minulta jäi muotinäytökset ja kokonaan toinen puoli messuhallia näkemättä. Mutta onpas uudistuneen Messukeskuksen käytävä muuttunut, parempaan suuntaan siis. Siitä peukku! Oletko sinä menossa messuilemaan viikonloppuna ja jäitkö teille mitä käteen?\nÄääää nytkö se tuli se DD! :D Mutta tuo on siis ihan puhtaasti kosteusvoide(ko)?\njoo tässä on kyseessä puhtaasti yleiskäyttöön soveltuvasta meille pohjoisen ilmasto-olosuhteisiin ja erityisesti kuivalle iholle suunnitellusta tuotteesta. Otettavaksi mukaan vaikkapa viikonloppureissulle kaikki käyttöisesti (käsi- ja jalkavoide, ja sopii kuulemma myös kuiville kasvoille, ja lapsillekin). Vegaaninen. Ja tietty Eco-sertin omaava. Hirmusen hyvältä tuntui käsillä, ja vaikka pesin käteni myöhemmin, niin tunsin että voide kosteuttaa vielä.\nUudet täydelliset inkkarikorvikset\nInstagram love love love\nMua kutsuu Köpis


Omenaa, omenaviinietikkaa ja aminohappoja\nLisää hiusten tuuheutta\nEmme käytä parabeeneja, silikonia, sulfaatteja, mineraaliöljyjä, ftalaatteja emmekä PEG-, PPG-, DEA- tai TEA-yhdisteitä.\nHair Volume™ Shampoo korjaa ja kosteuttaa hiuksia. Se antaa hiuksille tukea sekä volyymiä. Hair Volume Shampoo sisältää omenauutetta, omenaviinietikkaa sekä aminohappoja. Parhaan tuloksen saat, kun käytät Hair Volume Shampoota yhdessä muiden Hair Volume™ -sarjan hoitotuotteiden kanssa. Panosta hiustesi sisäiseen hyvinvointiin Hair Volume™ hiusravinteella.\n- Levitä märille hiuksille\n- Vaahdota ja huuhtele hyvin\nOlet arvostelemassa:Hair Volume™ Shampoo


Lapin puskalento toiminta UHATTUNA - Yleinen ilmailukeskustelu - FlightForum.fi\nLapin puskalento toiminta UHATTUNA\nAloittanut Jouni Asteljoki, Lokakuu 19, 2006\nLAPIN " PUSKALENTOTOIMINTA" miekan terällä :'(\nAloitan uuden aiheen todella vakavasta ammattikunnasta, kuin ennen Jarria ja sen jälkeen täällä pohjolassa:\nAluksi täytyy sanoa, ennen tehtiin asioita kuulopuheella, kokemus ja JÄRKI kasvoivat sitä mukaa ja hyvin asiat tuppasivat kulkemaan. Se olikin aikaa ennen pyrökratiaa. Silloin juotiin kahvit siellä, sun täällä ja sitä sanottiin "kuppilatiimaksi". Tänä päivänä neuvottelu tuokioksi. Sitä tiimaa mulla piisaa monelta sektorilta kuultuna ja onhan sitä täällä Laplandiassa monella muullakin tavalla kerennyt kartuttamaan. Tuli tässä viime kuussa 40 täyteen ja monia kokeneempia ja ikääni katsottuna KOKENEEMPANA tältä palstalta tunnen.\nKysynkin, että tähän "pyrö" viidakkoon se "Prysseli" meidät hukuttaa, kun ns. taitavat hommia hoitaa? MIKSI ME EMME VOI VAIKUTTAA YHDESSÄ?! Kyllä voimme, sillä meillä on järjestöt, liitot jne. 8)\nTerv, Jouni Aslak Asteljoki / Entinen VLP OY, Vuotso / Sevettijärvi lähtöjä 9800.tunteja 2990,jne. Kaikki OMIA ja siihen 1001/ järveä.\nOsio 2. Tällä hetkellä täällä pohjolassa operoi 3 vesi-koneella operoivaa yhtiötä, joista viime talvena 2 operoivat myös kevät- talvisin suksiversiossa. Tulevana talvena EI ensimmäistäkään?! Joku kysyy miksi? Nykyinen systeemi ÄLYTÖN. Lento_yhtiöiltä vaaditaan yleisesti saman-suuntaiset säännöt ympäri unionin?! Jokainen jäsen tekee poikkeavia muutoksia vedoten johonkin heidän valtiota koskien. Meillä: Terva,Puikula_pottu ja mämmi on saatu siihen suojeltavaan uomaan; miksi puskalentämistä lentämisenä ja elämisen muotona ei siihe vois saada.?! Onhan sekin elinkeino, joka siihen oppii ja rupeaa. Moni nuorempi haluais tehdä tätä kotimaassa, kuin matkustaa esim:. Alaskaan. P.S. Melkein sama leveys-piiri.\nTerv, "Vittuuntunut" Aslak\nP.S. Moni ISON YHTIÖN kippari tuli hakemaan VOIMAA omaan työhönsä ja sille yhtiölle meikäläisen kautta. Ja,niin me oltiin, kuin parhaat kaverit tulilla. Hänen horisontti saattoi olla 3-6 m meikäläistä korkeammalla työssään, mutta makkarat paistui samalla tasolla ja hauskaa oli ja on ollut ollut.\nHeh.. Ooks ottanu pari bisseä liikaa? Mä en ainakaan hiffannu tosta jäsentelystä mitään mitä nuristaan?\nGuest Rami Lehto\nPuskalentämisestä en mitään tiedä enkä lentämisestä juuri muutenkaan mutta mieli tekee kommentoida vaikka ehkä "vaarallisella" pohjalla liikunkin. Mä tein Lapissa Jounin työtä hatarasti liippaavia maaoperaatioita -90-luvun ja uskoisin että mulle ainakin aukesi mitä Jouni tarkoittaa.\nAjatellaan asiaa fiktiivisesti vaikkapa näin: Lapissa lennetään kalastajia järville. Koneeseen mahtuu kolme ukkoa varusteineen, paluu viikon kuluttua. Samaan aikaan Kreikassa, Maltalla, Monacossa ja Portugalissa lennätetään rantaturisteja lähibiitseille, koneeseen mahtuu 20 ukkoa, akkaa ja infanttia, paluu samana iltana. Lapissa lennetään usealle eri järvelle, muissa esimerkeissä aina samalle asvaltille tai laituriin. Sattuupa sitten niin että Belgialainen saman koko/yhtiöluokan lentolaite tulee niittyyn ja komissio päättää julkisuudenkaipuussa tehdä lentoturvallisuudelle jotakin, vaikkapa määrittää että pienilläkin lentoyhtiöllä pitää olla tiettyjä varusteita, tiloja, valoja, laitureita sun muita käyttämissään kohteissa ja tähän nippuun tasapäistetään _kaikki_ unionin pelialueet, mukaanlukien Suomen Lappi. Rakenna siinä sitten laituri joka v**un lampeen, terminaali paskahuusseineen ja tyyppihyväksytyt valot niiden kaveriksi.\nKyse on ankarasta tasapäistämisestä unionin sisällä, kokoluokkien määrittämisestä valtavilla toleransseilla, samaan tapaan kuin neuvostoliitossa konsanaan. Tämä väite on helppo ampua alas vanhoilla fraaseilla, "jos ei kannata niin eti muuta työtä" tai "unionin demokratia vaatii kaikille tasapuolista kohtelua". No, yrittäkää kersat sitten 15v kuluttua päästä johtokuntanne kanssa kolmeksi päiväksi Lappiin rauhassa - Ei onnistu ilman viikon patikointia, molempiin suuntiin. Valitettavasti teillä ei ole aikaa siihen.\nÄlä vaivu Jouni epätoivoon, sä olet Lentäjä.


Kuhmoisten kunta perustaa matkaparkin suositun satama-alueen yhteyteen - Caravan-lehti\nKuhmoisten kunnan keskustan läheisyydessä ei ole karavaanareille tarkoitettua leirintäaluetta eikä matkaparkkia, joten kunta lähti selvittämään eri paikkoja mahdolliseksi karavaanareiden väliaikaiseksi matkaparkiksi.\nLokakuussa nuijittiin päätös 6–8 paikan väliaikaisen matkaparkin perustamisesta. Matkaparkki perustetaan suositun satama-alueen yhteyteen paloaseman pohjoispäätyyn.\nKuhmoisten Sahanranta on useamman kerran valittu vierasveneilijöiden suosikkisatamaksi Suomen sisävesillä. Matkaparkki on osa satama-alueen kehittämistä, ja kunnassa uskotaan matkaparkin rakentamisen vaikuttavan osaltaan positiivisesti sataman lähialueen siisteyteen, viihtyvyyteen ja asiakasvirtaan.\nKunta on nyt varannut ensi vuodelle 20 000 euroa matkaparkin rakentamiseen. Karavaanaripaikkojen rakentamiseen hyödynnetään alueella jo valmiina olevia sähköjä. Alue vaati hieman maanrakennustöitä. Rakentamiskustannuksia laskee käytöstä poistettu helikopterien laskeutumispaikka, jota voidaan hyödyntää alueen rakentamisessa.\nKuhmoisten Kuhmurat -pyöräreitistön lähtöpaikka sijaitsee alueen reunassa, joten matkaparkkiin saapuneet pääsevät kätevästi hyödyntämään myös pyöräreitin tarjoamia palveluja.\nMatkaparkkialueelle ei järjestetä talvikunnossapitoa vaan se toimii ainoastaan sulan maan aikana.\nKuhmoinen sijaitsee Päijänteen rannalla eteläisessä Keski-Suomen maakunnassa – tosin vuoden 2021 alusta alkaen kunta hyppää Pirkanmaan maakuntaan.\nTämä on tosi hyvä juttu. On harmillista, että Päijänteen äärelle on matkailuautolla miltei mahdoton päästä, koska Päijänteen rannoille johtavat tiet ovat miltei kaikki mökkiläisten yksityisiä.


Onnibusille lisää vuoroja Porvoon kautta maaliskuussa | Paikalliset | Uusimaa\nPaikalliset 21.2.2019 18:00\nOnnibusille lisää vuoroja Porvoon kautta maaliskuussa\nOnnibusin kaksikerrosbussit säilyvät Porvoon ja Helsingin välisessä liikenteessä. Jyrki Hämäläinen\nPORVOO | Onnibus ilmoitti torstaina liikennöivänsä 4.3. alkaen kahdella kaukobussituotteella. Ne ovat suurimpien kaupunkien välillä toimiva kaksikerrosbussiverkosto OnniBus.com ja sitä täydentävä joustava yksikerrosbussiverkosto OnniBus Flex.\nOnniBus FLEX eroaa OnniBus.comista paitsi bussien väritykseltä myös siten, että sillä on tiheämpi pysäkkiverkosto, kuljettajalta voi ostaa lipun myös käteisellä ja kyydissä kulkee enemmän matkatavaroita, lemmikit ja esimerkiksi polkupyörät.\nOnnibusin toimitusjohtaja Lauri Helke kertoo, että Porvoon ja Helsingin välisessä liikenteessä ei tapahdu muita muutoksia kuin että vuoromäärät kasvavat. Lippujen hintoihinkaan ei ole tulossa muutoksia. Helsingin ja Porvoon välille voi tosin ostaa Onnirider-sovelluksella lipun tällä hetkellä vain kahdeksi kuukaudeksi aiemman kolmen kuukauden sijaan.\n– Kesän suunnittelu on kesken. En osaa sanoa, mikä on silloin tilanne tarjonnan suhteen. En usko, että lippujen hinnoissa tapahtuu mitään ihmeellistä, Helke toteaa.\nVuorojen määrä kasvaa, koska Onnibus päätti siirtää 6-tietä Kouvolan ja Lappeenrannan suunnalta tulevat ja sinne menevät vuorot kulkemaan Porvoon kautta. Kotkan-busseja tulee 4.3. alkaen kaksi vuoroparia lisää, kun Savonlinja on järjestellyt liikennettään ja Pohjolan Liikenne lopettaa pikavuoronsa kokonaan. Pohjolan Liikenne ei ole ajanut Porvoon kautta pariin vuoteen.\n– Porvoon kautta ajaminen oli meille iso päätös, koska matka-aikaa tulee ainakin 10 minuuttia lisää. Olemme saaneet paljon asiakaspalautetta, jossa toivottiin että Kouvolasta ja Lappeenrannasta pääsisi Porvooseen. Logiikkamme on, kun Porvooseen ei ole rautatietä, meidän kannattaa palvella porvoolaisia paremmin. Juna kilpailee bussin kanssa Lappeenranta–Helsinki -välillä, mutta ei Lappeenranta–Porvoo -välillä, Helke perustelee.


Vatsalihasten erkauma: Mistä se johtuu ja miten hoidetaan? - Kotiliesi.fi\nPömpöttääkö vatsa, vaikka olet muuten urheilullinen? Kyseessä saattaa olla yleinen vaiva, joka on lähes kaikilla synnyttäneillä naisilla\nMistä johtuu, että vatsa pömpöttää, vaikka olisi muuten hoikka ja urheilullinen? Kyseessä saattaa olla vatsalihasten erkauma, joka on jonkinasteisena lähes jokaisella synnyttäneellä naisella.\nPitkien vatsalihasten erkauma on yleinen vaiva. Lähes jokaisella synnyttäneellä naisella on usein jonkinasteinen suorien vatsalihasten erkauma. Eniten erkaumaa esiintyy yli 30-vuotiailla synnyttäneillä naisilla.\nVatsalihasten erkauma tarkoittaa pitkiä etuvatsalihaksia yhdistävän linea alba -kalvon venymää tai pullistumaa. Erkaumia on muillakin kuin synnyttäneillä naisilla. Syyt siihen ovat monet.\n”Taustalla voi olla esimerkiksi perinnöllinen sidekudoksen heikkous. Vatsan lihaskalvo on voinut venyä raskauden, lihomisen tai painonnoston seurauksena”, kertoo plastiikkakirurgian ja kirurgian erikoislääkäri Stephan Dietz Terveystalosta.\nLue myös: Taasko kipristää ja turvottaa? Varo näitä vatsan vihollisia\nMiten vatsalihasten erkauma tunnistetaan?\nVatsalihasten erkauman tunnistaa yleensä siitä, että vatsa alkaa pömpöttää enemmän.\n”Kyseessä saattaa olla hoikka tai urheilullinen henkilö, jonka vatsaan ilmaantuu vatsalihaksia jännittäessä tyrän kaltainen kohouma. Vatsalihakset voivat olla muuten hyvässä kunnossa, mutta erkauma saa vatsan siitä huolimatta pullottamaan.”\nVaiva voi saada keskivartalon lihastasapainon häiriintymään. Se saattaa altistaa erilaisille tuki- ja liikuntaelinvaivoille.\n”Selkäkivut ovat yleisimpiä vaivoja, jotka voivat aiheutua erkaumasta. Lisäksi se saattaa altistaa virtsankarkailulle”, Dietz kertoo.\nLue myös: Miksi virtsankarkailu on yleistä aikuisilla naisilla – lue viisi syytä\nMyös miehet voivat kärsiä vatsalihasten erkaumasta\nRaskauden aikana hormoonit saavat sidekudoksen muuttumaan joustavammaksi.\n”Sidekudos venyy, jos sikiö on suurikokoinen. Useamman kerran synnyttäneet ovat alttiimpia erkaumalle, ja vatsalihasten erkauma kasvaakin suuremmaksi jokaisen raskauden aikana.”\nNormaalitilanteessa vatsalihakset palautuvat jonkin verran raskauden jälkeen. Aina etuvatsalihaksia yhdistävä kalvo ei kuitenkaan palaudu vaan jää ylivenyneeksi.\n”Raskauden aikana tulee välttää kovin raskasta treenaamista, kuten painonnostoa, liiallisia vatsalihastreenejä tai raskaiden esineiden nostamista. Sen sijaan lantion lihasten treenaaminen ja yleisesti lihaskunnon ylläpitäminen raskauden aikana auttaa ennaltaehkäisemään erkauman pahentumista. Vatsalihaserkauman syntymistä ei voida kuitenkaan kokonaan ennaltaehkäistä”, Dietz kertoo.\nLue myös: Selkäkivut katoavat usein itsestään, mutta yksi karhunpalvelus on syytä välttää\nVatsalihasten erkauma ei ole pelkästään synnyttäneiden naisten vaiva. Myös miehet saattavat kärsiä siitä. Esimerkiksi painonnosto ja kehonpainon vaihtelu altistavat vatsalihasten venymälle ja erkaumalle.\nVatsalihasten erkaumaa hoidetaan monin tavoin\nMoni vatsalihaksen erkaumasta kärsivä huomaa raskauden ja synnytyksen jälkeen, ettei vartalo näytäkään enää samalta kuin ennen lastensaantia.\n”Vatsalihasten erkauma aiheuttaa selkäkipuja ja esteettistä haittaa. Vatsa pullistaa pahimmillaan niin paljon, että nainen näyttää kuin olisi raskaana. Korjausleikkausta tulee harkita, jos tilanne aiheuttaa oireita, selkäkipua tai merkittävää esteettistä haittaa”, Dietz kertoo.\nPlastiikkakirurgille hakeudutaan kuitenkin vasta siinä vaiheessa, kun apua ei ole saatu fysioterapiasta tai treenaamisesta.\nLue myös: Rosa-Maria Ryyti pääsi narskuttelusta eroon botox-hoidolla, ja samalla hänen kasvonsa kapenivat yllättäen – kuvat osoittavat muutoksen\n”Lääkärin vastaanotolla erkauma todetaan käsin tunnustelemalla kliinisessä tutkimuksessa, jossa tarkistetaan samalla lihasvoima ja vatsalihasten toiminta. Merkittävä tai hoitoa vaativa erkauma on navan kohdalta mitattuna yli 3–4 senttimetriä leveä venymä. Silloin se aiheuttaa usein jonkinasteisia oireita. Tilanteeseen saattaa liittyä kookkaampi napatyrä.”\nPienemmän erkauman oireita voidaan lievittää fysioterapialla ja lihaksia vahvistamalla.\n”Erkaumasta ei voi parantua fysioterapian tai lihastreenin avulla. Sen sijaan sen aiheuttamia oireita, kuten selkäkipua, voidaan lievittää. Kovin yksipuolista treeniä kannattaa kuitenkin välttää. Jos harjoittelussa keskity pelkästään vatsalihaksiin, se voi jopa pahentaa tilannetta”, Dietz kertoo.\nJos vatsalihasten erkauma on vaikea, sitä voidaan hoitaa leikkauksella. Vatsan muotoiluleikkaus on rintojen pienennysleikkauksen jälkeen yleisimpiä nukutuksessa tehtäviä plastiikkakirurgisia leikkauksia.\nLue myös Anna.fi: Treenaa vatsa litteäksi – 5 liikkeen kotitreeni syville vatsalihaksille\nEsivaihdevuodet voivat alkaa jo nelikymppisenä: Näistä oireista premenopaussin tunnistaa\nKotijumppa vahvistaa ja vie jumit mennessään – katso ohjeet 4 helppoon jumppaan, jotka sopivat kaikille\nFysioterapeutti Mari Camut\t25.8.2020\nHaluaisin ehdottomasti korjata väitteen, ettei erkaumasta voi ”parantua” fysioterapialla tai lihastreenillä. Erkauma ei ole sairaus vaan se on myofaskiaalisen järjestelmän häiriö. Linea alba eli suoria vatsalihaksia yhdistävä jännesauma muodostuu syvän ja vinojen vatsalihasten lihaskalvoista. Se on kollageenisäikeistä koostuvaa, UUDELLEEN muodostuvaa kudosta, joka tarvitsee kuormitusta vahvistuakseen. Erkaumassa vatsaseinämässä esiintyy motorisen kontrollin häiriötä, eli siellä ei kaikki lihakset toimi/aktivoidu niinkuin pitää. Kun saadaan nämä toimimaan ja progressiivisesti etenevistä harjoitteilla, linea alba vahvistuu ja jopa kuroutuu. Valtaosalla tapahtuu näin. Vain osa tarvitsee kuntoutuksen lisäksi rectus plikaation eli suorien vatsalihasten ompelemisen yhteen.\nKommentoi juttua: Pömpöttääkö vatsa, vaikka olet muuten urheilullinen? Kyseessä saattaa olla yleinen vaiva, joka on lähes kaikilla synnyttäneillä naisilla\nVastaa käyttäjälle Fysioterapeutti Mari Camut Peruuta vastaus


Kyyneltietukos (Dacryostenosis) lapsilla - Vaasan Keskussairaala\nKyyneltietukos (Dacryostenosis) lapsilla\nKyynelteiden tukkeutumisen oireena on silmän vetistys, jolloin silmä kyynelehtii sisällä ja ulkona. Kyynelnesteen ulosvirtaus on heikentynyt. Kyynelvuotoon voi liittyä myös tulehdusta, jolloin silmä rähmii.\nKyyneltietukos voi olla synnynnäinen. Silloin syynä on kyynelkanavan nenänpuoleisessa päässä olevan limakalvopoimun avautumattomuus. Tukoksella on onneksi taipumus parantua itsestään ja noin 80 prosentilla lapsista tukos paranee kahdeksan kuukauden ikään mennessä. Paranemista edistää useita kertoja päivässä suoritettu kyynelpussin paineluhoito.\nJos oireilu jatkuu, voidaan tehdä nukutuksessa kyyneltiehuuhtelu ja tukoksen avaus sondeeraamalla.\nKyyneltieavaukseen tuleville lapsille varaamme kaksi aikaa, joista toinen esitarkastusta varten ja toinen toimenpidepäivämäärä. Esitarkastuskäynnillä annamme myös reseptin toimenpiteen jälkeen kotona tiputettavista silmä- ja nenätipoista.\nToimenpide tehdään leikkausosaston leikkaussalissa, mutta valmistelu toimenpidettä varten ja tarkkailu toimenpiteen jälkeen tapahtuu silmäpäiväkirurgiassa.


Teräksiset Agás-riipukset nahkanauhassa | Ilkka Marttiini\nTaotut mattapintaiset Agás-sarjan riipukset nahkanauhassa ovat saatavilla pyöreänä tai nelilönä ja kahdessa eri koossa (pienempi 30mm ja suurempi 40mm).\nKaunis riipus sopii käytettäväksi niin arjessa kuin juhlassakin ja nauhan pituutta voi helposti säätää itse.\nMalli: pieni pyöreä riipus 30 mm, Huom! Erikoistarjous (Varastossa) pieni neliö riipus 30 mm, Huom! Erikoistarjous (Varastossa) iso pyöreä riipus 40 mm, Huom! Erikoistarjous (Varastossa) iso neliö riipus 40 mm, Huom! Erikoistarjous (Varastossa)


Piaeliina: toukokuuta 2014\nLähettänyt piaeliina klo 11.15 Ei kommentteja:\nTänään oli sähköpostissa linkki Terhi Muukkosen käsityökorttelissa ottamiin kuviin. Aivan ihania kuvia Terhi on ottanut. Terhi toimi ihan talkoohengessä meillä korttelipaparazina, suuri kiitos hänelle ja kaikille muillekin, jotka kortensa kekoon kantoivat korttelin onnistumisen hyväksi. Ilman tätä talkoohenkeä ja pienen ydinjoukon ponnisteluja, korttelikiertue olisi saattanut jäädä pitämättä. Kyllä on hienoa, että saan tällaisessa porukassa olla mukana!\nTästä banderollista tunnistaa sitten nämä meidän tapahtumamme vastaisuudessakin. Pistäkäähän mieleenne!\nHelsingissä oli lähes sata käsityöläistä tuotteineen. Tässä osa porukasta.\nLähettänyt piaeliina klo 23.51 Ei kommentteja:\nKäsityökortteli kiertue on minun osaltani suoritettu. Oli kyllä taas mukava käydä Helsingissä, onhan se entinen kotikaupunkini. Menin sinne jo perjantaina ja majoituin isän asunnolle. Siinä yksi syy, miksi tykkään käydä Helsingissä, siellä ei ole majoitusongelmia koska isä asuu siellä ja toinen on, että pääsee myös tapaamaan vanhoja kavereita.\nLauantaiaamuna kun piti alkaa telttaa pystyttämään, niin en löytänyt mistään sitä pientä pussia, missä olivat pöydän kokoamiseen tarvittavat ruuvit. Siinä olin pöytä neljässä osassa eikä ruuveja missään. Ateljee Argenton Marjo, jonka teltassa minäkin olin, kasasi näppärästi oman pöytänsä ja lähti viemään autoa parkkiin. Minä pyysin naapuri pöydän tyttöjä vahtimaan tavaroitamme ja lähdin metsästämään niitä ruuveja. Siellä sitten odotin ennen yhdeksää pöydän tukirunko mukanani Clas Ohlsonin oven takana että liike aukeaisi. Myyjä oli oikein ystävällinen ja auttavainen ja sain ruuvit ostettua. Takaisin pöydän luo toteamaan, että väärän kokoiset ruuvit. Edelleen naapuriteltan tytöt jaksoivat pitää vahtia ja minä kipaisin takaisin Clas Ohlsonille ja sain vaihdettua ruuvit. Kun sitten lopulta sain kaikki kasattua ja pöydän valmiiksi, niin löysin laukustani sen ruuvipussinkin.\nEnemmittä kommelluksitta Käsityökortteli jatkui mukavasti. Aurinko jaksoi paistaa ja olin tyytyväinen kun olin ymmärtänyt ottaa viuhkan mukaani. Asiakkaita riitti molemmille päiville ja oli hirmuisen mukava tavata taas pitkästä aikaa yksi vanha luokkakaverikin. Todella mukavalta tuntui sekin kun luonani kävi muutamia, jotka ovat seuranneet minua täällä blogissa ja facebookissa. Oli oikein hauska tutustua!\nKäsityökorttelissa meitä on monta yrittäjää ja tuntuu niin hyvältä, että meillä on sellainen yhteishenki. Tällaisena pienenä yksinyrittäjänä sitä jää helposti monellakin tapaa aivan yksin, nyt meitä onkin monta vetämässä yhtäköyttä ja kannustamassa toinen toistamme jaksamaan eteenpäin.\nPerjantaina kun kotoa lähdin niin otin kuvan pihallamme kukkivasta pienestä omenapuusta, sunnuntaina yömyöhällä kun palasin niin puolet kukista oli jo varistanut terälehtensä ja luumupuussa ei enää näkynyt kukan kukkaa. Muutenkin puut olivat saaneet ihan isot lehdet ja kaikki oli kovin vihreää. Tästä luonnon muutoksesta johtuen tuli tunne, että olin ollut pidemmälläkin reissulla.\nAurinko oli jo laskenut kun ajelin viimeisiä kilometreja, mutta paistoi vielä ukkospilven harjalle. Luulin, että kotona odottaa ukonilma, mutta se olikin vielä kauempana. Ja jos ihmettelette tuota auton nokkapeltiä, niin siinä on melkoinen siitepölykerros.\nViikonloppu kävi hiukan jalkojen päälle ja tänään pääsinkin sitten hoidattamaan niitä Elinan hoitolaan. Olin varannut ajan kuumakivihoitoon. Kyllä oli aivan taivaallinen kokemus taas. Elina on kyllä aivan loistava tässä ammatissaan, rentouduin kyllä niin täysin että torkahtelin tämän tästä. Nyt on niin energinen ja hyvä olo, että saan varmasti kaikki minulla olevat tilaukset tehtyä ajallaan ja hyvin.\nTässä kerron tarkemmin siitä kun viimeksi kävin Elinalla kuumakivihoidossa.\nLähettänyt piaeliina klo 10.10 2 kommenttia:\nLähettänyt piaeliina klo 7.00 Ei kommentteja:\nPitäisi alkaa orientoitumaan ensi viikonloppuun, silloin on Käsityökorttelin seuraava kohde, Helsinki vuorossa. Käsityökortteli kokoontuu Narinkkatorille Kamppiin ja mukana on yli 90 käsityöyrittäjää. Silti sinne Narinkkatorille mahtuu vielä jotain muitakin tapahtumia. Käsityökortteli on siellä lauantain ja sunnuntain.\nAjattelin siirtää teltan sisällön aivan samanlaisena Helsinkiin kuin se oli Tampereellakin, mutta koitan kuitenkin hiukan jotain muutoksiakin aikaansaada. Valitettavasti on pakko myöntää, että en osaa laittaa tavaroita kauniisti ja houkuttelevasti esille. Toisilla se käy aivan luonnostaan, mutta minä en osaa. Asiaa ehkä helpottaisi, jos minulla olisi jotkut hienot systeemit. Olen kyllä nähnyt toisilla sellaisia käteviä ja kauniita telineitä, mutta eipä ole tullut itselle hankittua. Osittain siksi, että käyn niin ani harvoin näissä myyntitapahtumissa. Tuntuu turhilta hankinnoilta, mutta oikeastaan alan olla ihan varma, että siihen kannattaisi hiukan satsata. Nolottaa aina se oma esillepano siellä muiden hienojen pöytien joukossa.\nNo jotain uutta olen kuitenkin saanut aikaiseksi. Tein eilen tällaisia mansikkahelmiä. Ne ovat livenä paljon houkuttelevampia kuin tässä kuvassa. Näyttävät ihan oikeilta metsämansikoilta. Näistä metsämansikoista saisi korviksia ja isommista puutarhamansikoista kaulakoruja. Itseasiassa Ateljee Argenton Marjo teki jo parit korvikset Helsinkiä varten.\nHelsingissä on muuten siellä Käsityökorttelissa pieni kilpailu, Korttelisuunnistus nimittäin. Siihen kannattaa osallistua, niin on mahdollisuus voittaa hienoja palkintoja ja siinä suunnistuksen lomassa tulee mukavasti tutustuttua korttelin tarjontaan. Tästä linkistä löytyy suunnistuskuponki.\nLähettänyt piaeliina klo 8.02 Ei kommentteja:\nViikonlopusta selvitty ja Tampereen Käsityökortteli onnellisesti ohi. Kyllä meitä siellä helle helli. Kaikkein inhottavinta noissa ulkona olevissa myyntitapahtumissa on vesisade ja kylmyys. On ihan hirveä palella koko päivä kun kylmyys saa kaikki lihaksetkin kramppiin ja seuraavana päivänä nenä vuotaa, nimimerkillä kokemusta omaava. Vaikka tämä helle vaatikin veronsa sunnuntain iltapäivän väsymyksenä ja nuutuneisuutena, niin viikonloppu oli mukava. Meillä oli Ateljee Argenton telttakatos, joka takasi varjon aurinkoa vastaan, tapasin paljon kavereita, asiakkaat olivat mukavia ja tosi hauska oli tavata muita käsityöyrittäjiä. Lauantaina kävin myös poikani kanssa myöhästyneellä äitinpäivälounaalla.\nTässä kuvassa on menossa teltan pystytys lauantaiaamuna. Oli muuten aika lämpöisiä helmiä iltapäivällä kun aurinko paistoi niihin koko päivän.\nTänään sitten harrastin vähän puutarhanhoitoa, perkasin rikkaruohoja kukkapenkeistä, toin taimet ulos ja laitoin lisää maissin siemeniä itämään. Hellettä riitti tällekin päivälle.\nAamupäivällä sain myös mieluisan vieraan ja joimme kahvit kera jäätelön ja vadelmahillon takapihalla päivänvarjon alla. Oli mukava istuskella puutarhakeinussa ja rupatella. Vieraani lähdettyä menin tekemään helmiä. Minulla oli yksi tilaus, jota tein myös lauantaina illalla Tampereelta tultuani, sunnuntaina olin niin naatti kotiuduttuani, että en jaksanut tehdä mitään. Tämän aamuinen puutarhasessio ja vierailutuokio latasivat taas akut ja hyvin tuli tilaus loppuun tehtyä.\nIltapäivällä tuli ensin siitepölymyrsky ja sen jälkeen ukkosmyrsky. Ihmettelin ensin, että ilma oli ihan täynnä savua vaikka mitään hajua ei tuntunut, kunnes tajusin sen olevan siitepölyä. Lähestyvä ukkosrintama nosti tuulen ja ilma oli aivan kellanvihreää. Sitten tulikin se ukkonen ja pesi siitepölyt pois.\nTunnisteet: käsityökortteli, luonto\nEnsi viikonloppuna on Käsityökortteli Tampereella. Tämä on ollut minulla tiedossa koko alkaneen vuoden. Eli pitäisi olla hyvin valmistautunut. Totuus on kuitenkin se, että olen koko alkuvuoden tehnyt pääasiassa tilattuja töitä ja nyt kun tapahtumaan on kaksi päivää -tai enää puolitoista- niin nyt minä alan hirveällä kiirellä miettimään, mitä ihmettä minä sinne mukaani otan. Eilen ja tänä aamuna olen urakoinut helmiä, niin kuin kahdessa päivässä ehtisi muka jotain tehdäkin. Tänään otin varastoni ja esittelytelineet esille ja aloin pähkäillä miten nämä nyt esille laitetaan. Miksi ihmeessä sitä pitää jättää kaikki viime tippaan?\nTai oikeammin kyseessä on harha. Minusta tuntuu, että näitä helmiä on pilvin pimein, kun niitä koko ajan teen ja sitten kun tapahtuma on sovittu monta kuukautta sitten, niin kuvitelma siitä, että se on vasta pitkän ajan kuluttua jää päälle. Muutenkin olen vähän sellainen hetkessä eläjä. Mitä tapahtuu tänään, niin se on oleellista, eilinen on mennyt ja huomisesta ei voi olla varma.\nJoka tapauksessa tällä kertaa on mukava lähteä tähän tapahtumaan. Viikonlopuksi on vihdoin luvassa aurinkoista ja vieläpä melko lämmintä. Vanhempi tyttäreni tulee minua vähän tuurailemaan, jotta pääsen itsekin vähän tutkimaan muiden kojuja. Tampere on myös mukavan lähellä ja näin pääsee yöksi omaan sänkyyn nukkumaan. Hartaasti toivon, että mahdollisimman moni tuttavani pääsee minua sinne moikkaamaan, hyvä tilaisuus tavata sellaisiakin kavereita, joita muuten tulee niin harvoin nähtyä. Aina näissä tapahtumissa tulee myös uusia tuttavuuksia. Toivon myös tapaavani joitakin facebook tykkääjiäni ihan livenä. Tietenkin olisi suotavaa, että myyntiäkin olisi jonkun verran, jotta saisi ainakin kulut peittoon ja mieluiten vähän limppurahaakin.\nTulkaahan siis runsain joukoin Tampereelle viikonloppuna. Lauantaina tori aukeaa klo 10.00 ja silloin siellä on yli 70 suomalaista käsityön taitajaa tuotteineen. Jos sitten ei Tampereelle pääse, niin seuraavana viikonloppuna Käsityökortteli on Helsingissä Narinkkatorilla. Kaikki, mitä myynnissä on, ovat sitten niitä varmasti Suomessa valmistettuja tuotteita!\nLähettänyt piaeliina klo 5.04 Ei kommentteja:\nOlen tässä viimeaikoina yrittänyt opetella sellaisen yhden tietyn tyyppisen helmen tekemistä. Litteä, isohko kiekkomainen helmi, jossa sellaisia mandala kuvioita. Olen vaan nähnyt kuvia sellaisista helmistä ja koska ne ovat niin kauniita halusin itsekin opia. Mistään en vaan ole varsinaista ohjetta löytänyt, joten on tarvinnut vaan kuvia tutkimalla päätellä tekotapaa. Jokusia harjoituskappaleita on nyt tehtynä, eikä vieläkään olla siinä pisteessä, missä haluaisin olla, mutta eilen tehty helmi on jo aika paljon sinne päin. Siihen sain niin hempeät väritkin ja onnistuin ottamaan siitä varsin hempeän kuvankin.\nEdellisviikolla tein tummilla väreillä ja siinä onnistui tuo reunakuviointi varsin hyvin. Tämä on sellainen helmi, joka vaatii keskittymistä, huolellisuutta ja tarkkaa kättä. Aikaakin saa yhden helmen kanssa kulumaan niin että käsi väsyy ja alkaa toivoa omistavansa yhden varakäden.\nEiköhän tämä sitkeällä harjoittelulla lopulta aukene ja ala syntymään muutakin kun näitä harjoituskappaleita. Olisin toivonut saavani näitä helmiä myyntiin tulevien viikonloppujen käsityökortteleihin. Ensi viikonloppuna Käsityörittäjät pystyttävät korttelin Tampereen Keskustorille, minä olen siellä yhdessä Ateljee Argenton kanssa. Meidät löytää siis samasta teltasta, mutta paikalla on todella monipuolinen valikoima sitä varmasti Suomessa tehtyä käsityötä.\nHiukan jännittää kuinka ihmiset meidät sieltä löytävät, koska useimmt meistä ovat pieniä, yhden ihmisen käsityöyrityksiä niin sitä mainosrahaa ei meiltä löydy ja tiedon välittämisessä joudumme turvautumaan pitkälti puskaradioon. Viime viikonloppuna kiertue alkoi Jyväskylästä ja siellä oli kuuleman mukaan ihan mukavasti ihmisiä liikkeellä. Itse en siellä ollut, vaan aloitan tästä läheltä eli Tampereelta. Minäkin olen näitä mainoksia koittanut parhaani mukaan jaeskella.\nLähettänyt piaeliina klo 9.09 Ei kommentteja:\nEilen kävin kunnostamassa talven jäljiltä äidin haudan ja laitoin sinne kukat. Olen joka vuosi halunnut laittaa valkoisia kukkia sinne. Äidin hautakivi on korkea, vanha, lähes musta kivi. Minulla on siellä kaksi valkoista tiffanyenkeliä kesät talvet. Talvella mieluiten valkoiset gallunat ja kesällä valkoiset kukat. Olen myös istuttanut sinne lamokatajan, niin siellä on silloin aina jotain vihreää.\nÄiti oli aika mustavalkoinen itsekin ja äärimmäisen sitkeä. Minä olen itse riemunkirjava, ei mitään värien harmoniaa. Sitkeyden kanssakin on vähän niin ja näin. Sitkeyteni ilmenee sitten kun olen jotain lopulta päättänyt, niin sitä päätöstä on aika vaikea murtaa.\nTämä on kyllä nyt ensimmäinen äitienpäivä kun äitienpäivä toivotuksen minulle soitti oma isäni, enkä saa myöskään kortteja tai kukkia. Nuorin on murkkuiän siinä kohdin kuin tällainen ei kuulu kuvioon, keskimmäinen on risteilyllä ystäviensä kanssa ja vanhimmalle soitin, että voidaan viettää äitienpäivää hänen kanssaan ensi viikonloppuna kun olen Tampereella. Yleensä olen jotain leiponut päivän kunniaksi, mutta nyt en viitsinyt kun eilinenkin oli niin työntäyteinen päivä.\nOlen äiti vuoden jokaisena päivänä ja tämä päivä ei asiaa mitenkään muuta. Mieluummin olen lasteni kanssa silloin kuin se luontevasti sopii, enkä ole koskaan ymmärtänyt, miksi se jonain päivänä olisi velvollisuus. Siis lasten velvollisuus mennä onnittelemaan äitiä ja viedä kukkia ja äidin velvollisuus sitten tehdä ruokaa ja tarjota kakkua. Pienille lapsille opetetaan, että äidin pitää antaa nukkua aamulla ja sillä välin sitten tehdään äidille aamiainen ja viedään se äidille sänkyyn. Lopputulos on, että äiti kiertelee levottomasti sängyssä ja odottaa, koska voisi nousta ja sitten esittää yllättynyttä kun muu perhe tuo aamiaistarjotinta. Aamiaisen syöminen sängyssä ei muuten ole yleensäkään mikään nautinto, pitäisi olla sellainen pieni pöytä, jonka voi laittaa sängylle ja sittenkin siinä on epämiellyttävä istuskella syömässä. Kun sitten uskaltaa siitä sängystä nousta niin on hyvin todennäköistä, että keittiössä vallitsee kaaos, joka jää äidin siivottavaksi. Tämä nyt on vaan minun mielipiteeni, mutta olen oikeasti ihan helpottunut, että lapset ovat kasvaneet ja tämäkin päivä voi olla ihan normaali päivä. Yhteisiä, mukavia hetkiä tulee pitkin vuotta ja niihin ei liity mitään pakkopullaa, vaan ihan aidosti voimme nauttia siitä, että meillä kuitenkin on toinen toisemme.\nLähettänyt piaeliina klo 3.17 2 kommenttia:\nLähettänyt piaeliina klo 7.47 Ei kommentteja:\nTässä on viikko lähtenyt käyntiin lähinnä särkylääkkeiden voimalla. Selkä meni kyllä todella huonoon kuntoon. Tulehtui aika laajasti ja mitä muuta, niin sitä en halua edes ajatella.\nKoska olen joutunut olemaan toimetonna, niin olen lukenut ja piirtänyt. Molempia voi tehdä merenneitoasennossa sohvalla. Paljon olen kyllä nukkunutkin, ilmeisesti tuo lääkitys väsyttää ja lepohan se paras lääke on, eikös siinä yhdessä lastenlaulussa niin sanota.\nTällaisen kevätneitosen piirsin eilen. Kutsuisiko hän kesän? Kesä on minulla kyllä mielessä. Odotan, että pääsen tekemään kasvimaata, täyttämään pientä kasvihuonettani taimilla ja siemailemaan kylmää juomaa kuumana kesäiltana puutarhakeinussa istuskellen, kesän kukkien tuoksuessa ympärillä.\nAvomaankurkkujen, vesimelonien ja paprikoiden taimet ovat jo lähteneet hyvin kasvamaan. Kohta pääsen siirtämään ne isompiin ruukkuihin. (Kieltäydyn ajattelemasta, että selkäni estäisi sen!)\nTänään alkoi toukokuu. On siis kevät!\nLähettänyt piaeliina klo 7.50 Ei kommentteja:\nTunnisteet: kasvihuone, kasvimaa, piirustus


Luo ja muokkaa varauskalenteria : Invian Oy\nLuo ja muokkaa varauskalenteria Tulosta\nMuokattu: To, 16 Tammi, 2020 at 1:21 PM\nVarausosioiden luominen ja muokkaaminen tapahtuu varauskalenterin vasemmalta puolen varausosiolistan yläpuolelta. Vihreällä plus-painikkeella luot uuden varausosion, sinisellä kynä-painikkeella muokkaat valittuna olevaa varausosiota ja punaisella raksi-painikkeella poistat varausosion.\nUseimmiten varausosiot luodaan DomaCaren käyttöönoton yhteydessä eikä asiakkaan tarvitse välttämättä itse tehdä varausosioita. On kuitenkin hyvä osata muokata varausosioita, joka tapahtuu käytännössä samalla tavalla kuin varausosion luominen, mutta painamalla Luo-painikkeen sijaan Muokkaa-painiketta. Tärkeimmät osiot muokkauksen kannalta ovat vaiheet 4, 5 ja 6.\nVarausosioita voi olla useita yrityksen tarpeen mukaan esimerkiksi yksiköittäin jaoteltuna Kotihoito Oulu, Kotihoito Helsinki ja Kotihoito Tampere.\nTämä ohje on jaoteltu varausosion luomisen / muokkaamisen eri vaiheiden mukaan.\n1. YLEINEN DATA\nLuotaessa tai muokattaessa varausosiota ensimmäinen näkymässä on varausosion yleinen data (sivu 1/8) eli muun muassa nimi ja oletusasetukset.\n1) Anna nimi varausosiolle.\n2) Voidaan asettaa varausosion sarakkeen leveys. Yleisimmin 60 minuuttia, mutta voidaan asettaa 30 minuuttia tai 120 minuuttiakin.\n3) Oletusnäkymäksi valitaan yleensä tehtävät, mutta halutessa voi laittaa jonkun muunkin. Esimerkiksi jos olisi kyse huonevarauksista niin laittaisimme tähän kohtaan Resurssit.\nNäkymää voi vaihtaa normaalisti myös varauskalenterin yläpuolella olevista välilehdistä, mutta oletuksena aukeaa se näkymä joka varausosioon on määritetty.\n4) Oletus aikanäkymä on yleensä päivänäkymä eli varausosio näyttää yhden päivän tehtävät koko näytöllä.\nNäkymää voi vaihtaa normaalisti myös varauskalenterin yläpuolisesta valikkorivistö.\n5) Oletus näkymän koko eli käytännössä onko varausosion merkinnät minkä kokoisina. Pienellä saat tiiviimmän näkymän, jos varauskalenterissa on paljon työntekijöitä.\nNäkymän kokoa voi vaihtaa normaalisti myös varauskalenterin yläpuolisesta valikosta.\nTyyppi-osiossa (sivu 2/8) voidaan valita eräitä oletusasetuksia varausosiolle. Perusvalintoina aktivoidaan yleensä ainakin seuraavat kohdat:\nAlkuajan lisäasetukset (optimointi): Tämä liittyy kotihoidon reittioptimointiin.\nKäytä varaustyyppejä: Varaustyypit löytyvät varausosion vasemmasta alalaidasta laatikoihin aseteltuna ja niitä voidaan määritellä tarkemmin Määritykset-välilehdeltä. Suosituksena on, että ne otetaan käyttöön sillä niihin voidaan kytkeä erilaisia laskutusperusteita.\nSuodata poistetut asiakkaat\nSuodata poistetut työntekijät\nHUOM. Älä näytä toisten varausyksiköiden ryhmiä -täppä ei ole pakollinen laittaa päälle. Sitä kannattaa käyttää silloin, jos on esim. Espoo 1 ja Espoo 2 -tyyppinen ratkaisu, jossa samoja asiakkaita on kahdessa eri varausosiossa.\nIkkunan alemmassa osiossa voidaan valita mitkä kaikki tekijät yhdistetään luotavassa / muokattavassa varausosiossa. Useimmiten valittuna ovat työntekijät ja asiakkaat.\nResurssit ja asiakkaat (esimerkiksi huonevarauksen tilanteessa).\nTyöntekijät ja asiakkaat (esimerkiksi kotikäynnit tilanteessa).\nTyöntekijät ja resurssit (esimerkiksi yrityksen autovarauskalenteri).\n3. YKSIKÖN VALINTA\nValitaan varausosion kytketyt yksiköt (sivu 3/8), joiden työntekijöille ja asiakkaille voidaan kohdistaa varauksia (tehtäviä) tässä varausosiossa. Ikkunan oikealla puolen on ne yksiköt jotka varausosioon on kytketty ja vasemmalla puolen yksiköt jotka eivät ole varausosiossa. Yksiköitä voi vaihtaa puolelta toiselle tuplaklikkaamalla tai keskellä olevia nuolien avulla.\n4. RESURSSIN VALINTA\nResursseihin kuuluvat edellisellä sivulla valittujen yksiköiden asiakkaat ja työntekijät. Eli käytännössä tässä näkymässä (sivu 4/8) valitaan ne työntekijät ja asiakkaat, jotka näkyvät varauskalenterinäkymässä. Varausosioon kytketyt resurssit näkyvät oikealla puolen ja muut valittavissa olevat vasemmalla puolen, lisäät ja poistat resursseja tuplaklikkaamalla tai keskellä olevien nuolien avulla.\nJos ylälaidassa on valittuna täppä kohdassa Kaikki yksikön asiakkaat niin ohjelma siirtää automaattisesti varausosion resursseiksi (eli oikean puoleiselle listalle) kaikki yksiköihin kytketyt asiakkaat.\nTyöntekijöitä ei yleensä kytketä kaikkia sillä joukossa voi olla myös hallintohenkilökuntaa, joille ei ole tarvetta asettaa tehtäviä varauskalenterin kautta. Tämän vuoksi tulee jokainen uusi työntekijä jolle halutaan asettaa tehtäviä käydä erikseen lisäämässä tässä näkymässä varausosioon.\nHUOM. Tällä sivulla sinun tulee aina lisätä uudet työntekijät resurssiksi varausosioon, jotta heille voidaan asettaa tehtäviä kalenterissa. Samalla tavalla tätä kautta myös poistetaan työntekijät jotka eivät ole enää töissä.\n5. TUOTTEEN VALINTA\nValitaan tuotteet (sivulkla (5/8) jotka kytketään varausosioon eli ovat valittavissa tehtävien laskutuspohjaksi. Käytännössä tämä tarkoittaa sitä, että kun tehtävä kuitataan valmiiksi (eli näkyy varausosiossa vihreänä) niin sen taustalle asetettu tuote siirtyy laskutettavaksi asiakkaalta (tai muilta tuotteen taakse määritellyille maksajilta).\nLue lisää yksikkötuotteiden luomisesta täältä ja sopimustuotteista täältä.\nMääritetään (sivulla 6/8) oikeudet käyttäjille varauksien (tehtävien) hallinnoimiseksi.\nKaikki = Käyttäjä pääsee muokkaamaan varausosiota\nMuokkaa var. = Käyttäjä voi tehdä muutoksia varausosioon ja lisätä tehtäviä myös mobiililla\nNäytä = Käyttäjä pääsee katsomaan tehtäviä ja mobiililla ainoastaan omia tehtäviään\nTässä osiossa (sivu 7/8) voit kytkeä aiemmin luodut varaustyypit kalenteriin.\nKatso ohjeet varaustyyppien luomiseen täältä »


Martat ja kätilöt lahjoittivat 22 000 paria villasukkia ensimmäisen lapsensa saaneille äideille - Hoitajan asialla vuodesta 2002 - Hoitajat.Net\nMartat ja kätilöt lahjoittivat 22 000 paria villasukkia ensimmäisen lapsensa saaneille äideille\nMarttojen ja kätilöiden tekemät 22 000 villasukkaparia on jaettu uusille äideille synnytyssaleissa, heräämöissä ja adoptiojärjestöjen kautta. Marttaliitto ja Marthaförbund ovat tänä vuonna viettäneet 120-vuotisjuhliaan ja Suomen Kätilöliitto - Finlands Barnmorskeförbund satavuotisjuhlaansa.\nJärjestöt halusivat tehdä Sukat äidille -tempauksella näkyväksi naisten välisen solidaarisuuden ja järjestöjen tarjoaman tuen äideille ja perheille. Kampanja on ollut sekä martoille että kätilöille iso yhteinen ponnistus.\nSuomessa syntyneiden vauvojen määrä jatkaa laskuaan ennustettuakin nopeammin. Syntyvyyden laskun syistä keskustellaan välillä kiihkeäänkin sävyyn.\n– Marttojen toiminnassa naiset ovat aina olleet toistensa tukena. Tämä kampanja onkin ennen kaikkea naisten lahja naisille. Haluamme auttaa äidiksi tulleita siinä isossa tehtävässä, jonka he lapsen syntyessä saavat. Marttajärjestöllä on paljon tietoa ja se tarjoaa tukea äideille ja lapsiperheiden arkeen, toteaa Marttaliiton kansalaistoiminnan johtaja Reija Salovaara.\nMarttaliitto on laskenut, että vuoden aikana tehtyjen 22 000 villasukan tekemiseen on käytetty yli 176 000 vapaaehtoistuntia. Lähes kaikki sukat on tehty marttojen ostamista langoista, joten lahjalla on myös merkittävä taloudellinen arvo. Enimmillään yksittäiset martat ovat tehneet vuoden aikana yli 100 ja jopa 150 paria villasukkia.\n– Kaikkiin jaettuihin villasukkiin on liitetty mukaan viesti martalta. Siinä kerrotaan marttailu -harrastuksen lapsiystävällisyydestä – Marttojen toiminnassa äiti voi tehdä asioita ja toimia yhdessä muiden aikuisten sekä omien lastensa kanssa, Salovaara jatkaa.\n– Tämä vuosi on ollut monella tavalla naisten merkkivuosi, jonka kuluessa naisten välinen yhteistyö ja välittäminen ovat saaneet uusia merkityksiä. Tässä kampanjassa naisten ja usein vielä vanhempien ja nuorempien naisten välinen tsemppihenki ovat välittyneet kaikille osapuolille, toteaa Suomen Kätilöliiton puheenjohtaja Katriina Bildjuschkin.\nVillasukkia jaetaan kaikissa synnytyssairaaloissa vuoden loppuun saakka. Sukkia tehtiin niin paljon, että niitä saattaa riittää vielä muutamille tammikuunkin uusille äideille.


Kauppaketju myy jättimäistä selviytymispakettia katastrofin varalle – sisältää "kaikki tarvittavat ruoat" - MTV.fi\nKauppaketju myy jättimäistä selviytymispakettia katastrofin varalle – sisältää "kaikki tarvittavat ruoat"\nLifestyle > Makuja Julkaistu 13.03.2018 20:01\nKuinka kauan selviäisit, jos kotoasi katkeaisi sähkön ja veden saanti? Yhdysvaltalainen myymäläketju myy pakettia "maailmanlopun" varalle.\nKatso yllä olevalta videolta, mitä kaikkea kotoa pitäisi löytyä hätätilanteita varten.\nYhdysvaltalainen myymäläketju Costco on alkanut myydä verkkokaupassaan selviytymispakettia "maailmanlopun" varalle. Liki 6 000 dollarin hinnalla saa ruokittua nelihenkisen perheen vuoden ajan.\nPaketti sisältää hurjat 36 000 annosta, ja jotkut tuotteista säilyvät jopa 25 vuoden ajan.\nRavinnon monipuolisuudestakaan ei tarvitse tinkiä, sillä paketti sisältää Costcon mukaan niin viljoja, hedelmiä, vihanneksia, proteiinia kuin maitotuotteitakin. Ruoat ovat myös niin monipuolisia, ettei joka päivä tarvitse syödä samaa sapuskaa. Lisäksi jokainen perheenjäsen saa ruoasta päivittäin 2 000 kilokaloria, joten kituuttaa ei tarvitse.\nYhteensä selviytymispaketissa on 600 tölkkiä ruokaa, joista saa yhteensä 36 000 annosta. Kuvan lähde: Costco\nPaketista löytyy muun muassa riisiä, pastaa, papuja ja erinäisiä pakastekuivattuja tuotteita kuten parsakaalia, perunoita, omenoita ja marjoja.\n"Lohduttaudu tiedolla, että sinulla on perheellesi kaikki tarvittavat ruoat, joita tarvitsette selviytymiseen hätätilanteesta tai luonnonkatastrofista", Costcolta kannustetaan.\nJos hinta tuntuu liian rajulta, Costcolla on tarjota myös yksittäiselle henkilölle pakettia vajaalla 1 000 dollarilla.\nMiten on, onko sinun kotivarasi kunnossa? Kuinka kauan selviäisit, jos veden saanti ja sähköt katkeaisivat? Ja paljonko ruokaa kotoa pitäisikään löytyä?\n– Kotivara on ihmisen tarpeisto, jonka hän tarvitsee pärjätäkseen kotona ilman apua 3–7 päivää. Lähtökohta on, että ei ole sähköjä, ei tule vettä eikä viemäri vedä, kertoi Helsingin kaupungin pelastuslaitoksen varautumisen opettaja Tomi Rask MTV Uutisille viime vuonna. Katso yllä olevalta videolta, mitä kaikkea kotoa pitäisi löytyä hätätilanteita varten.\nEi enää koskaan ylikypsää riisiä – muista nämä tärkeät seikat riisin valmistuksessa ma 12.3.\nSuperhelppoa ja nopeaa – näin valmistat munakokkelin mikrossa ti 13.3.\nNämä ruoka-aineet kasvattaneet viime vuosina eniten suosiotaan – suomalaismiehillä uusi suosikki ti 6.3.\nHans Välimäki tyrmää suomalaisen perinneruoan: ”Harvoin yllättää millään tavalla” su 4.3.\nAsiakkaat innostuivat Lidlin kampanjasta: "Huikeaa huumorintajua ja kekseliäisyyttä" – 5-vuotias askarteli oman alennuskorttinsa Vihaatko sinäkin tätä mainosrenkutusta? Fazer näpäytti kipakkaa palautetta antanutta hillittömällä tavalla


Paimenet touhuissa: Surua ja kauniita muistoja\nSurua ja kauniita muistoja\nKauan on edellisestä päivityksestä. Talvi oli kovin luminen, joten tottikset saivat jäädä. Feon, tuttavallisemmin nykyään Pauli, kanssa päästiin tutustumaan hakuilun ihmeelliseen maailmaan joissakin treeneissä. Niihinkin tosin tuli taukoa kovien pakkasten takia. Eikä aikataulutkaan voi aina osua yksiin isommassa porukassa. Kovin mukava laji ja tahtoisin perehtyä siihen enemmänkin. Paulikin tuntui tykkäävän. :)\nRuman viimeiset treenit 15.4.2011\nTalvi oli Rumalle kovin vaikea. :( Lonkat kipeytyivät entisestään, liukkailla oli vaikea pysyä pystyssä ja kun jalka lähti alta, teki todella kipeeä. Syvässä hangessa wanhuksen oli lähes mahdotonta liikkua.\nLenkit olivat lyhyitä ja se vei omalta osaltaan wanhuksen jaksamista ja lihaksia. Kuinka pahalta tuntuikaan tehdä ja puuhata Feon kanssa, kun Ruma jäi yksinään kotiin. Lenkit oli lyhyitä, toisinaan ei päästy kauaksikaan, kun tytteli liukastui jo parkkiksen reunamilla. Ikean parkkipaikka taisi olla niitä ainoita, jossa saatoin antaa sen jolkotella ilman pelkoa liukastumisesta ja umpihangen aiheuttamasta rasituksesta.\nTörmäsin netissä ilmoitukseen yliopistollisen eläinsairaalan nivelrikkotutkimuksesta. Otin siitä selvää ja Ruma pääsi perusteelliseen terveystarkastukseen, jossa tutkittiin ontumiset, kuvattiin vanhuksen lonkat, selkä ja polvet ja otettiin laajat verikokeet.\nLonkkien nivelrikko oli huomattu jo edellisenä kesänä, se ei niinkään tullut yllätyksenä vaikka luulinkin rikon olevan lievempi ja vain toisessa lonkassa. Oikean lonkan rikko oli paha ja vasemmastakin rikkoa löytyi.\nPahin tulos saatiin verikokeista. Rumalla oli kalsium-arvot korkealla, joka viesti kasvainsairaudesta.\nLääkäri halusi vielä uusia verikokeet varmistuakseen ettei kyseessä ollut mittausvirhe tms.\nRuma meni lopulta yllättävän nopeasti huonoon kuntoon. Vatsa ei tahtonut toimia, tai toimihan se, mutta liian nopeasti. Kiidätin sen lääkäriin, kun tavaraa tuli molemmista päistä niin kovalla voimalla ettei tyttö tahtonut tolpillaan pysyä. Röntgenkuvissa ei näkynyt mitään. Tyttö nesteytettiin ja aloitettiin antibiotit ja kolmet muut lääkkeet tasapainoittamaan vatsan toimintaa. Niistä oli apua hetken, mutta vatsa ei palautunut enää ennalleen.\nViimeisinä päivinä tuntui, että ruoka tuli suoraan läpi eikä sitä juurikaan imeytynyt.\nSärkylääkkeet vaihdettiin rimadylista tramaliin. Tramalin avulla wanhus saattoi levätä kotona eikä enää "kipupiipannut" pitkin öitä. Kaivautui silti maton alle, petasi ja "murtautui" tuulikaappiin, jotta sai nukkua kiinni ulko-ovessa. Taisi haluta viileään. Rikkoi kulmahampaansakin näissä "touhuissa".\nTramalin avulla Ruma sai kuitenkin nauttia koiramaisista päivistä, sillä ne selvästi lievittivät kipua. Toki Ruma oli omaitsensä loppuun asti, eikä ulkona näyttänyt kipuilua ollenkaan. Kamalaa kuultavaa ja katseltavaa se kuitenkin oli sitten kotona.\nMaanantaina 11.4 heräsin väsyyneenä, kun olin taas kuunnellut Ruman valitusta pitkin yötä. Kakka oli taas tullut sisälle. Tyttönen ei enää edes ehtinyt pyytää ulos, vaikka aina ennen heitti vaikka voltteja päästäkseen ulos ettei tarvitsisi sisälle tehdä.\nPuoli viideltä aamulla seistessäni ulkona katsomassa, kuinka kipeetä Ruman teki käydä kakalla, päätin ettei näin voi jatkua. Tein elämäni kamalimman päätöksen. Annoin Rumalle reilun viikon aikaa. Tai lähinnä annoin sen itselleni.\nSilloin se tuntui niin kamalalta. Tuntui, että kaikki jäävät kesken ja keksin päässäni tekosyitä siihen ettei näin tarvitsisi tehdä. Lääkärikin sanoi lopuksi, että ne kuusi nisäkasvainta olivat luultavimmin niitä etäpesäkkeitä ja jossain Ruman sisällä tikitti aikapommi. Pommi oli viritetty ja se oli pysäytettävä, ennenkuin aiheuttaisi enempää turhaa kipua.\nMeillä oli Ruman kanssa viimeisinä päivinä kaksi sääntöä;\n1. KAIKKI on sallittua\n2. Kipulääkettä niin paljon, kun vaan voi antaa.\nNäillä mentiin ja sain vielä nauttia Rumastani reilun viikon. Välissä oli parempia päiviä ja sitten oli niitä päivä, kun tuntui ettei tytteli jaksaisi enää seuraavaan päivään.\nRannalla rokaten 17.4.11\nSilti kiirastorstai tuli liian nopeasti. Keskiviikkoiltana käytiin Ruman, Lindan ja Titon kanssa räpsimässä kuvia Haukilahden rantakalliolla. Niin kauniita kuvia. Kiitos Linda! <3\nViimeinen yhteinen ilta 20.4.11\nKiirastorstain aamu... Aamu jonka en olisi halunnut koskaan tulevan.\nSe tuli kuitenkin ja se oli Ruman viimeinen aamu.\nPakkasin koirat autoon kuudelta aamulla. Tiputin lapset tarhaan ja menin tunniksi töihin tekemään ne pakolliset. Koirat saivat olla sielläkin mukana.\nSieltä matka jatkui Vantaalle Lindan, Vitsin ja Kodan luokse. Viimeinen päivä oli täynnä vauhtia, vauhtia ja vauhtia. Ruma sai ajaa vielä viimeisen jäljen, juosta ja rellastaa niin paljon, kun jaloista lähti. Ihan leikkimielistä tottistakin otettiin. Tosin siinä tuli kontaktissa molemmat tytöt samalla. :D Tramalia ja rimadylia oli aamusafkan seassa koko päiväannoksen verran ja se riittikin juuri siihen mihin oli tarvis.\nRuma söi kotirappusilla lusikasta tölkkiruokansa loput ja maitorahkankin, jota oli jäänyt aamiaisesta yli. Tölkkiruoka oli ollut kiellettyä jo vuosia, kun niissä oli vehnää eikä vatsakaan niitä oikein sietänyt. Siispä viimeisenä päivänä herkuteltiin. Maitorahkalla oli hyvä sotkea koko kuono, omat tassut ja mun housutkin.\nsivulle x 2 ;)\nMe kolme.. vielä kolme tuntia.\nRuman ystävät; Vitsi, Koda ja Pauli\nPäivä kului, tunnit kuluivat.. Kello läheni kuutta.\nMervi tuli ja mentiin vielä pellolle. Ensin Paulin ja Ruman kanssa ja sitten vielä viimeisenä vain Ruman kanssa.\nMuistan, kun sanoin sille "hei, mee pois, toi tuntuu häiritsevältä". Ja siinä se käveli. Mun oma rakas Rumani. Vasemmalla kuin seuraa-käskyn alla ja täydellisessä kontaktissa pitkän tovin. Ihan pyytämättä, ihan ilman käskyä. Ja mä sanoin sille noin.\nNiin alkoivat hiipua rakkaan mummelin voimat. Auto veti puoleensa ja tyttö pyysi päästä autoon.. Autoon, jolla mentiin pellolta suoraan eläinlääkärille.\nViimeiset puoli tuntia\nRuma oli niin rohkea. Iloisin mielin asteli viimeiselle matkalleen, ahneena kuin aina otti lääkäriltä vastaan nameja.. Ei ollut moksiskaan pistoksesta, tohelsi kuin aina ennenkin...\nSitten menivät silmät kiinni, tuli väsy. Ja tuli uni, ikuinen uni. Ruma oli poissa. Mun rakas Rumani.\nMervi ajoi mut kotiin. En kuitenkaan kyennyt vielä astumaan ovesta vain yhden koiran kanssa.\nLähdin Paulin kanssa rantaan, jossa oltiin Ruman viimeisenä iltana olleet. En saanut itseäni ulos autosta. Istuin siellä pitkään, Pauli oli ihan hiljaa omassa boxissaan.\nLähdettiin Lindalle. Ajattelin, että olisi hyvä päättää päivä siellä, missä oltiin suurinosa siitä päivästä jo oltu, ja siinä seurassa, jossa Ruma oli lähes koko viimeisen päivänsä ollut. Otin Paulin autosta ja se jäi hetkeksi tuijottamaan Ruman boxin ovea.. ei, sieltä ei enää tule ketään, ei ainakaan Rumaa.\nNukuin Feon kanssa alakerrassa, siinä missä Ruman peti oli ollut. Siinä missä nukuin Ruman kanssa Ruman viimeisen yön. Tuntuu ehkä joidenkin mielestä kovin hassulta, mutta siinä vaiheessa ainoa paikka mistä tuntui oikealta hakea lohtua, oli Feon kainalo. Olisin varmaan niin hukassa ilman tuota höveliä pikkublondiani. <3\nNäin lähti elämäni valo, ensimmäinen oma koirani. Koira, jolta opin niin paljon. Koira, joka ei tuominnut minua. Koira, joka antoi kaikki lukemattomat virheeni anteeksi. Koira, joka teki tulevien koirieni elämän paljon helpommaksi. Koira, joka suoriutui ensimmäisen koiran roolistaan täydellisesti.\nKOIRA, JOLLAISTA EI ENÄÄ KOSKAAN TULE. Koira, joka oli enemmän kuin perheenjäsen, ystävä ja uskollinen seuralaiseni. <3\nHyvästi, Ruma. Ja KIITOS! <3\n... Rumani ja minä <3\nLähettänyt Ruma_Feo klo 13.52\nMiia 29. huhtikuuta 2011 klo 17.58\nVoi rakas Ruma. Tuli itku taas tän tekstin luettuani ja Vilipieni lohdutti. Tuli viereen ja laitto tassun mun kädelle. Mä niin myötäelän teidän elämää, jossain vaiheessa tuo aika tulee mullekin...vaikka Vili onkin vielä terve. Onneksi sulla on Feo. Ja vaikka Ruma joutui lähtemään, sen kanssa eläminen oli varmasti sen kärsimisen arvoista..\n© Linda Paasimaa, Silja Tarkiainen ja Laura Luotonen


Lähettänyt kariav klo 11.16\nInnokkaana monenlaisten lehtien lukijana Sinua kiinnostanee tämmöinen lisäys tuohon Korppi-aiheeseen:\nTänään ilmestyi Elonkehä-lehti, näitä linkolalaisia, ja siinä Eija Komu vaelteli Ruunaalla/Ruunaassa karhuja kavahdellen.\n"Vaikka karhunpelkoon ei Ruunaassa olekaan suoranaista aihetta, suojautumisohjeet on syytä kerrata aina, kun lähtee maastoon. Patikoidessamme laulamme ja puhelemme, oli asiaa tai ei."\nEija Komu ei laula Ilmari Kiannon lapsenlapsen tavoin Nälkämaan laulua vaan Ankin Vanhan korpin varjoa (Cotton fields).\nKaksi kertaa korppi on tervehtinyt vaeltajaa - karhu ei kertaakaan.\nKorppi-laulu ja taulu ja runo ovat siis mainioita hengissä säilymisen välineitä. Itse opetan aina lapsia juuri toisinpäin kuin mitä kehotetaan opetettavaksi = Tekeydy KUOLEMATTOMAKSI!\nKorppi on yleinen näky meillä savolaisissa maisemissa, karhu ei niinkään, mutta ilvekset vähentävät kissa- ja rusakkokantoja suuremmissakin kylissä.\nHienoa, että klassinen kirjallisuus alkaa olla verkossa! Kahlailin tuota Korpin kirjallistieteellistä kommentaaria läpi, ja tuskailin tuota kirjallisuudentutkijain loputonta himoa kirjoittaa ummet ja lammet vaikka vain kissasta.\nMitä Manet'n hienoon kuvaan tulee, onni ettemme asu Amerikoissa! Siellähän ei tuollaisia kuvia voi julkaista kuin yli 18-vuotiaitten nähtäviksi. "Warning! Adult Contain!"...


TiinuLiinu: Moonan 1v-synttärikortti!\nElossa ollaan täällä vaikka ei ole ehtinyt mitään kortteja tekemään pitkään aikaan :( Meillä on ollut muutto juttuja ja lomallakin ollaan oltu ja väillä nyt ollaan kotona ja sitten lähdetään muutamaksi viikoksi pikkusiskon luokse Tanskaan. Olen aina halunnut mennä Tanskaan mutta koskaan ei ole vielä tie sinne käynyt joten oikein innolla odotan matkaa. Vinkkejä saa laittaa jos jollain sellaisia on :) Olemme ihan Kööpenhaminan keskustan tuntumassa joten kaikki ihanat kaupat ovat käden ulottuvilla. Autolla meinataan käydä myös Legolandissa joku kaunis päivä. Muutaman askartelukauppa vinkinkin olen saanut joten nehän on pakko katsastaa sitten jos vaikka jotain kotiin vietävää olisi ;)\nTämän kortin tein ihanalle siskon tytölle ja meidän kummitytölle joka täyttää ensi viikolla 1v <3 Tällä samalla kortilla osallistun myös Magnoliahaasteeseen missä oli luonnos vuorossa. Itse rakastan luonnoksia yli kaiken ja niitä on aina kiva tehdä. Meni vain aika viime tinkaan että sain korttini valmiiksi,mutta ehdin kun ehdinkin.\nJotain kortista puuttuu ja ehkä siihen lisää ennen antamista vielä jotain hörselöä :) Vielä pitäisi muutamia kortteja tehdä ennen reissua ja katsotaan saanko mitään kuitenkaan tehtyä,meinasin jopa että ottaisin askartelu juttuja reissuunkin mutta katsotaan nyt tuleeko otettua,olishan se kiva tehdä kortti myös Tanskan maaperällä.\nHuomenna onkin äitienpäivä ja onhan se kivaa kun lapset salassa yrittää koko ajan jotain häärätä ja supattaa ja miehen kanssa halusivat käydä kaupassakin ilman äitiä :) Sitten ne kysyy koko ajan että ethän ihmettele mitään äiti <3 Eli kai sitä on huomenna jotain kivaa luvassa ;)\nMutta tässä on valmis korttini haasteeseen!\nMukavaa lauantai iltaa kaikille ja hyvää äitienpäivää kaikille äideille <3\nJa onnea Moona neiti 1v kunniaksi!\nLähettänyt Tiinu klo 17.26\nJeenni 11. toukokuuta 2013 klo 18.00\nTosi söpö kortti!!!\nSannaS 11. toukokuuta 2013 klo 20.14\nsuloinen ihastuttava kortti!! =)\n30v kortti miehelle!


Arkimamman Arkiralli: "Neulominen parantaa keskittymistä"\nVerkkolehti Karjalaisen sivuilla kerrotaan tutkimuksesta, jossa kerrotaan neulomisen parantavan keskittymistä!\n"Tutkimuksen mukaan toiset tarvitsevat oheistekemistä pystyäkseen keskittymään.\n- En uskalla vastata kuin siten, että jollekin tasolle ihminen oppii tekemään luovuutta vaativia juttuja. Kutomisen sijaan se voi olla vaikkapa ruoanlaittoa tai puutarhanhoitoa, sillä prosessi ja sen tuoma mielihyvä ovat samanlaisia kuin neuloessa."\nKyllä allekirjoitan tuon täysin. On huomattavasti helpompi ja mukavampi kuunnella ja keskittyä asiaan kun on käsillä tekemistä. Onneksi meidän koulun opettajat ovat olleet hyvinkin suopeita tälle harrastukselle ja ymmärtäneet hyödyt. Parhaimmillaan meidän 15 hengen luokasta viidellä on ollut käsityö mukanaan. Yleisin on ollut se sukka, mutta onpas eräskin opiskelijakollega kirjaillut vauvanpeiton kauniit kuviot valmiiksi tunnilla :)\nLähettänyt Arkimamma klo 18.05\nTunnisteet: Artikkelit, koirat, Käsityöt, Sukat


Tukkoisen nenän avaaminen – helpot kotikonstit - Lotus\n14 henkilöä piti tätä hyödyllisenä\nTukkoisen nenän avaaminen pitkän flunssan jälkeen on aina mahtava tunne. Onkin harmi, että usein nenä avautuu vasta flunssan loppupuolella. Nopeuttaaksesi prosessia seuraavan kerran kun olet flunssainen ja nenäsi on tukossa, kokeile näitä kotihoito-ohjeita, joilla saadaan tukkoinen nenä auki. Johtuipa tukkoinen nenä sitten siitepölyallergiasta, talviflunssasta tai poskiontelotulehduksesta, seuraavista ohjeista opit miten saada nenän tukkoisuus pois.\nPidä paketti Lotus Nessu Aloe Vera -nenäliinoja mukana aina, kun nenäsi tuntuu tukkoiselta.\nLotus Nessu -nenäliinat ovat kätevä apu tukkoiseen nenään, mutta kysythän silti aina neuvoa lääkäriltä, jos nenäsi on jatkuvasti tukkoinen.\nKuinka avata tukkoinen nenä: käy suihkussa tai saunassa\nNiin helpolta kuin se kuulostaakin, kuuma suihku tai sauna voi olla oiva keino tukkoisen nenän avaamiseen. Lämpö ja kosteus auttavat nenän limakalvoja tyhjentämään limaa tehokkaammin.\nInkivääri on ollut entisaikojen vakiokeino saada tukkoinen nenä auki. Inkivääristä on edelleenkin apua nenän tukkoisuuteen. Lisää 4–5 siivua tuoretta inkivääriä kiehuvaan veteen ja keitä vettä 5–10 minuutin ajan. Hörpi juoma, kun se on hieman jäähtynyt, tai kasta puuvillakangas veteen ja pidä sitä kasvoillasi 10 minuuttia. Kuumuus ja inkiväärin luontaiset ominaisuudet antavat apua nenän tukkoisuuteen. Inkiväärijuoma voi myös lievittää kurkkukipua.\nRunsas vedenjuonti on helpoimpia keinoja saada nenän tukkoisuus pois. Vesi, kuumat juomat ja marjamehut ohentavat limaa, joten nenäsi ei tukkeudu niin helposti ja tukkoisen nenän avaaminen niistämällä käy helpommin.\nRuoanlaiton lisäksi valkosipulia voi käyttää moneen muuhunkin asiaan, mutta mitä tehdä, jos nenä on tukossa? Voit käyttää valkosipulia siihenkin! Tukkoisen nenän avaaminen valkosipulilla perustuu siihen, että valkosipuli ohentaa nenää tukkivaa limaa ja sisältää myös antibakteerisia ainesosia. Nämä ainesosat auttavat turvotukseen ja tulehdukseen, joka saattaa pahentaa nenän tukkoisuutta. Murskaa kaksi valkosipulinkynttä kuumaan, keitettyyn veteen ja nauti valkosipulijuomaa päivittäin, kunnes nenäsi aukeaa.\nHöyry ja kosteus\nVoit kokeilla höyryn ja kosteuden tehoa joko saunomalla, keittämällä vettä ja lisäämällä siihen eteerisiä öljyjä tai käyttämällä ilmankostutinta. Höyryhengitys on todella nopea ja tehokas apu nenän tukkoisuuteen. Hengitä höyryä varovasti muutama kerta päivässä tai sauno, kunnes nenäsi on avoimempi.\nSeuraavalla kerralla kun mietit, mitä tehdä jos nenä on tukossa, voit kokeilla edellä mainittuja keinoja. Muista myös pitää Lotus Nessu -nenäliinoja lähettyvilläsi, jotta voit tarvittaessa niistää nopeasti ja hygieenisesti.